MT UMNO mahu Parlimen dibubar dalam masa terdekat

KUALA LUMPUR, 4 Rabiulawal 1444H, Sabtu – Majlis Tertinggi (MT) UMNO mahu Parlimen dibubarkan dalam masa terdekat bagi membolehkan Pilihan Raya Umum ke-15 (PRU15) diadakan tahun ini.

Setiausaha Agung UMNO Datuk Seri Ahmad Maslan berkata ketetapan itu adalah antara dicapai pada Mesyuarat MT UMNO malam ini, yang diadakan selepas perjumpaan lima pemimpin tertinggi UMNO atau dikenali ‘Top 5’ petang tadi.

“Berdasarkan keputusan (MT) ini, Perdana Menteri (Datuk Seri Ismail Sabri Yaakob) akan mempersembahkan cadangan tarikh pembubaran kepada Yang di-Pertuan Agong selaras dengan perkara 40 (1) Perlembagaan Persekutuan,” katanya pada sidang media selepas mesyuarat MT UMNO di Menara Dato’ Onn di sini.

Mesyuarat itu dipengerusikan Presiden UMNO Datuk Seri Dr Ahmad Zahid Hamidi dan dihadiri Timbalan Presiden Datuk Seri Mohamad Hasan.

Turut hadir, tiga lagi pemimpin ‘Top 5’ yang merupakan Naib Presiden UMNO iaitu Ismail Sabri, Datuk Seri Mahdzir Khalid dan Datuk Seri Mohamed Khaled Nordin.

Ahmad berkata keputusan itu berasaskan pendirian konsisten UMNO sejak dari awal untuk memulangkan mandat rakyat yang tertangguh akibat pandemik COVID-19 setelah kerajaan Pakatan Harapan tumbang.

Sehubungan itu, beliau berkata semua jentera parti di setiap peringkat diarah memuktamadkan segala persiapan dibuat sebelum ini bagi memasuki fasa pembubaran sehinggalah kepada tarikh PRU15.

“UMNO percaya hanya dengan mengembalikan hak rakyat bagi membolehkan mandat sebenar diperoleh, maka sebuah kerajaan stabil dapat dibentuk bagi memulihkan negara khususnya dalam aspek ekonomi yang berkait rapat dengan soal kesejahteraan hidup mereka, di samping beberapa usaha pembaharuan institusi ke arah mewujudkan tadbir urus lebih baik buat negara,” katanya.

Ahmad berkata MT UMNO turut menyambut baik keputusan Kabinet yang mengarahkan siasatan lanjut dan tindakan perundangan segera terhadap bekas Peguam Negara Tommy Thomas atas dakwaan salah laku.

“Mesyuarat juga menggesa agar Laporan Pasukan Petugas Khas Siasatan Ke Atas Buku Tommy Thomas bertajuk ‘My Story: Justice In the Wilderness’ untuk segera didedahkan kepada umum. Ini penting bagi memulihkan imej dan integriti institusi kehakiman serta kedaulatan undang undang negara,” katanya.

Beliau berkata UMNO juga menjunjung titah Sultan Johor Sultan Ibrahim Sultan Iskandar berhubung laporan siasatan pasukan petugas khas dalam isu kedaulatan Batu Putih untuk segera dibentangkan dan didedahkan kepada umum.

Dalam perkembangan lain, mesyuarat itu turut menerima peletakan jawatan Tan Sri Zulhasnan Rafique sebagai Pengerusi Lembaga Disiplin UMNO dan bersetuju melantik Datuk Mohd Hafarizam Harun bagi mengisi jawatan itu.

“UMNO juga memecat Datuk Zaharin Mohd Yasin daripada menjadi ahli UMNO berkuat kuasa serta-merta mengikut Fasal 10.6 dibaca bersama Fasal 5.9 kerana melanggar Etika Ahli UMNO di bawah Fasal 20.9 Perlembagaan UMNO,” katanya.

Mesyuarat MT juga mengambil maklum berkenaan pertemuan antara Ahmad Zahid dengan Presiden PAS Tan Sri Abdul Hadi Awang, baru-baru ini. – Bernama


DAP Bagan desak Fadhlina tamatkan diskriminasi sekolah vernakular

BANGI, 17 Rabiulakhir 1445H, Rabu – Jawatankuasa Perhubungan DAP Bagan mendesak Menteri Pendidikan, Fadhlina Sidek untuk menamatkan diskriminasi terhadap sekolah vernakular di negara ini, seperti diamalkan kerajaan terdahulu.

Menerusi tiga resolusi yang dicapai DAP Bahagian Bagan dalam mesyuarat agung tahunan baru-baru ini, diskriminasi yang dinyatakan itu adalah dari segi pembiayaan peruntukan pembangunan yang tidak adil mengikut populasi pelajar.

Dalam resolusi sama, DAP Bagan turut mendesak Fadhlina yang juga Ahli Parlimen Nibong Tebal untuk menambah peruntukan pembiayaan pembangunan untuk semua sekolah di Pulau Pinang bagi menebus pengabaian yang dibuat kerajaan terdahulu.

“Pembiayaan pembangunan untuk sekolah vernakular tidak boleh kurang daripada pembiayaan yang dikurangkan oleh kerajaan Perikatan Nasional (PN) terdahulu dan sekurang-kurangnya mestilah sama dengan yang diberikan oleh kerajaan Barisan Nasional (BN) terdahulu pada 2018.

“Kami juga mendesak Fadhlina Sidek supaya segera mengatasi masalah kekurangan guru dalam mata pelajaran Bahasa Malaysia, Bahasa Inggeris, STEM dan Mandarin di semua sekolah di Pulau Pinang,” katanya dalam kenyataan, hari ini.

Dalam kenyataan sama, DAP Bagan turut mengumumkan barisan jawatankuasa yang dipilih dalam mesyuarat baru-baru ini, di mana Ahli Parlimen Bagan, Lim Guan Eng kekal sebagai pengerusi.


Kontinjen negara kekal di kedudukan ketujuh

PHNOM PENH, 18 Syawal 1444H, Selasa – Malaysia kekal berada di kedudukan ketujuh selepas berakhir hari ketiga temasya Sukan SEA 2023 apabila kontinjen negara sekadar menambah empat lagi pingat emas semalam.

Kutipan empat pingat emas itu sekali gus menyaksikan kem negara setakat ini mengutip keseluruhan 10 emas, 13 perak dan 25 gangsa.

Pencapaian dua pingat emas pada hari terakhir saingan di Sihanoukville Boulevard di wilayah Sihanoukville yang terletak kira-kira 200 kilometer dari sini itu, menyaksikan skuad pelayaran kebangsaan pulang dengan mencapai sasaran dua pingat emas.

Acara terjun yang membuka saingan di Pusat Akuatik Nasional Morodok Techo di sini, juga tidak mengecewakan apabila menyumbangkan sebutir pingat emas kepada Malaysia menerusi penerjun muda Kimberly Bong yang merangkul emas dalam acara 3 meter (m) papan anjal wanita.

Kejayaan Kimberly itu merupakan emas Sukan SEA pertamanya selepas membuat kemunculan di temasya sukan dwitahunan itu sejak edisi 2017 di Kuala Lumpur.

Saingan dalam acara olahraga yang bermula hari ini juga menyaksikan jaguh baling tukul besi wanita negara, Grace Wong, merangkul pingat emas, dengan memecahkan rekod Sukan SEA dengan catatan 61.87m, memadamkan rekod lama diciptanya pada edisi 2017 di Kuala Lumpur iaitu 59.24m.

Namun, Jackie Wong gagal mempertahankan emas dan terpaksa berpuas hati dengan perak dalam acara baling tukul besi lelaki.

Di Pusat Konvensyen Chroy Changvar, skuad karate turut terlepas peluang mempertahankan pingat emas apabila terpaksa berpuas hati dengan perak dalam acara kumite berpasukan lelaki.

Skuad bola sepak turut mempamerkan aksi mengecewakan apabila tewas kepada Vietnam 1-2 dalam perlawanan ketiga Kumpulan B malam ini, sekali gus menyaksikan anak buah E. Elavarasan ditunjukkan jalan keluar daripada saingan dan gagal mencapai sasaran mara ke pentas final.

Selepas tamat saingan semalam, tuan rumah Kemboja kekal mendahului carta kedudukan pingat apabila meraih keseluruhan 37 pingat emas, 31 perak dan 32 gangsa.

Vietnam menghuni tangga kedua dengan 28-29-35 manakala Thailand berada di tempat ketiga dengan 28-21-32. – Bernama


Hospital di Macedonia Utara terbakar, 10 pesakit COVID-19 maut

PRISTINA, 2 Safar 1443H, Khamis – Hospital yang menempatkan pesakit COVID-19 di Macedonia Utara dilaporkan terbakar dan mengorbankan 10 pesakit yang sedang dirawat, kata Menteri Kesihatan, Venko Filipce.

Menerusi perkongsian di laman Twitter, Filipce mengesahkan kematian berkenaan dan menjangkakan jumlah itu akan bertambah.

“Setakat ini kita belum tahu punca kebakaran. Mungkin bermula di sebuah klinik COVID-19 di bandar Tetovo, barat laut Macedonia Utara.

“Ini kemalangan yang dahsyat dan saya jangka jumlah kematian akan meningkat. Saya ucapkan takziah kepada keluarga mangsa,” katanya menerusi ciapan di Twitter.

Asap tebal memenuhi kawasan hospital ketika pasukan bomba dan penyelamat memadamkan api kebakaran.

Pasukan bomba mengambil masa 45 minit untuk memadamkan kebakaran di klinik yang dibina tahun lalu untuk rawatan pesakit COVID-19.

Kes COVID-19 di Utara Macedonia meningkat sejak pertengahan Ogos lalu, sekali gus memaksa pihak kerajaan memperkenalkan langkah kawalan sosial yang lebih ketat seperti pas kesihatan di kafe dan restoran.

Macedonia Utara mempunyai sekitar dua juta penduduk dan kemudahan sektor kesihatannya agak ketinggalan.

Malah sejak kebelakangan ini peningkatan kes coronavirus dengan purata 30 kematian harian dan jumlah keseluruhan lebih 6,100 kematian sejak pandemik bermula tahun lalu. – Agensi


Usaha bina Masjid Long Pasia dibantah

ADA sebahagian penduduk Long Pasia telah dihasut oleh sekumpulan penentang pembinaan Masjid Long Pasia.

Mereka mendakwa bahawa Kg Long Pasia adalah kampung kristian sejak 50 tahun yang lalu dan mereka menentang pembinaan masjid.

Sebenarnya di Long Pasia ada guru-guru sekolah kebangsaan (SK) yang beragama Islam, ada 25 anggota tentera pos sempadan yang beragama Islam dan ada sekitar 100 orang mualaf.

Jadi apa masalahnya untuk umat Islam mendirikan masjid untuk kegunaan solat Jumaat, solat raya, solat Tarawih dan sebarang aktiviti perkumpulan umat Islam di sana.

Long Pasia terletak sejauh 127 kilometer di pedalaman dan mengambil masa empat, lima jam melalui jalan balak.

Mari bersama kami membangunkan Masjid Long Pasia yang sangat diperlukan oleh penduduk muslim di sana.

Sampaikan sumbangan untuk membina rumah Allah (masjid) melalui http://sedekahsini.com

Peduli, Prihatin
Yayasan Ikhlas


Himpunan solidariti di London sokong rakyat Palestin

LONDON, 24 Rabiulawal 1445H, Selasa – Satu demonstrasi besar menyokong rakyat Palestin di Gaza diadakan di London pada malam Isnin.

Peserta himpunan berkumpul di luar Kedutaan Israel di ibu negara bagi menuntut penamatan penjajahan Israel di Palestin.

Himpunan itu dianjurkan beberapa kumpulan UK termasuk yang pro-Palestin, antaranya Friends of Al-Aqsa (FOA), Kempen Solidariti Palestin, Hentikan Perang, Kempen untuk Perlucutan Senjata Nuklear, Persatuan Muslim Britain dan Forum Palestin di Britain.

Pengasas FOA, Dr Ismail Patel berkata, pihaknya berkumpul di London bagi menyatakan rakyat Palestin mesti bebas dan Israel perlu menamatkan pendudukan.

“(Dan) kami akan berdiri bersama rakyat Palestin sehingga mereka bebas.

“Kerajaan Eropah dan kerajaan British mesti berhenti menyokong xenofobia perkauman Israel terhadap Palestin,” katanya.

Israel memperhebat serangan bom ke atas Semenanjung Gaza pada Isnin, berikrar untuk memusnahkan keupayaan tentera dan Pergerakan Perjuangan Islam Palestin (Hamas) di kawasan itu, tatkala askar Israel berusaha mengusir lelaki bersenjata Gaza dari kawasan selatan Israel.- Agensi


Apa erti kita beragama Islam?

APA erti kita beragama Islam jika kita menyamakan Islam setaraf dengan agama-agama yang lain.

Inilah akibat terlalu larut dalam perjuangan toleransi dan optimis dalam berdepan dakyah liberalisasi dan kristianisasi, sampaikan tak sedar diri sudah jauh dari prinsip Islam.

Apa logik dan rasionalnya Allah mengutuskan para Nabi dan Rasul kepada manusia?

Sudah tentu matlamatnya adalah supaya Islam menjadi agama manusia, bukan lagi menyebah tuhan yang sia-sia.

Menghayati kisah di sebalik Peperangan Badar yang dicetuskan oleh Abu Jahal,

Rasulullah dan para sahabat berdepan dengan gerombolan Musyrikin mekah yg datang semata-mata ingin membunuh Rasulullah dan melenyapkan cahaya Islam. Sangkaan mereka inilah peluang.

Perintah Allah jelas perangilah mereka wahai Muhammad, bersama dengan kekuatan sedikit mereka bercita-cita mengalahkan bala tentera yang ramai lengkap bersenjata.

ويكون الدين كله لله
…dan kembalikanlah semua agama itu hanya kepada Allah (Islam).- (Al-Anfaal)

Dengan pertolongan Allah Islam menang.

إن الدين عند الله الإسلام
Sesungguhnya Agama di sisi Allah hanyalah Islam.

Sepatutnya seorang ilmuan Islam dan tokoh masyarakat, perlu lebih jelas dan tegas dengan matlamat dan prinsip perjuangan Islam.

Kecuaian inilah, membuka ruang dan peluang agama Islam difitnah, dihina dan ditindas.

Ustaz Fahmi Bazlan
Ketua Pemuda BERJASA Malaysia
Ydp BERJASA Shah Alam
Angkatan Pemuda-Pemudi Berjasa – Angkasa


Darurat kerana COVID-19, bukan semata-mata mahu selamatkan kerajaan

BANGI, 29 Jamadilawal 1442H, Rabu – Langkah kerajaan melaksanakan darurat yang turut diperkenankan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah adalah suatu yang dirancang, tidak hanya mengambil kira situasi politik semata-mata.

Ini kerana, pelaksanaan keputusan itu mengambil kira dua perspektif iaitu membabitkan wabak pandemik COVID-19 dan situasi politik yang mengancam kerajaan sedia ada.

Bagaimanapun, penganalisis politik, Dr Syed Agil Syed Alsagoff berpandangan, pengisytiharan darurat kali ini bukan hanya kerana politik, memandangkan masih ada lagi strategi yang boleh dilakukan kerajaan untuk menyelamatkan situasi ketika ini.

“Tetapi apa yang telah berlaku ialah peningkatan mendadak kes COVID-19, yang menjadi alasan kukuh mengapa Yang di-Pertuan Agong memperkenan untuk isytihar darurat.

“Jika Seri Paduka baginda melihat daripada perspektif politik sahaja untuk menyelamatkan kerajaan, maka saya tidak fikir baginda akan bersetuju untuk mengisytihar darurat ini,” katanya dalam Forum YB, di TV Pertiwi semalam.

Dr Syed Agil berkata, dua situasi – wabak COVID-19 dan kemelut politik – yang berlaku di negara ini adalah secara kebetulan sehingga terjadinya kepada pengisytiharan darurat.

“Apatah lagi, kita lihat COVID-19 yang membabitkan rakyat menjadi suatu perkara besar. Jika kita tidak isytihar darurat dan kerajaan terpaksa bubar Parlimen, maka PRU perlu diadakan.

“Saya tidak rasa rakyat akan bersetuju dan mungkin mereka boikot kerana PRU tidak beri jaminan kepada pengundi untuk mengundi, dan pada masa sama bimbang terhadap keselamatan serta kesihatan mereka,” katanya.

Justeru, beliau menganggap keputusan yang diambil kerajaan untuk melaksanakan darurat bertepatan dengan waktu dan keadaan negara sekarang.

“Saya berpendapat bahawa beberapa fasa PKP yang dilakukan sebelum ini tidak sampai ke tahap optimum.

“Dengan adanya pengisytiharan ini, kerajaan boleh menggunakan segala kemudahan daripada hospital swasta untuk membantu mereka menangani kes-kes baharu COVID-19,” katanya.

Semalam, Agong memperkenankan tempoh pelaksanaan darurat sehingga 1 Ogos atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Baginda turut berkenan terhadap cadangan kerajaan bagi pembentukan satu Jawatankuasa Bebas akan dianggotai Ahli Parlimen kerajaan dan pembangkang serta pakar kesihatan.

Jawatankuasa Bebas ini akan mengesyorkan kepada baginda jika pelaksanaan darurat ini dapat ditamatkan lebih awal.


Notis baharu Booking.com tak lagi sebut penempatan Tebing Barat sebagai wilayah yang diduduki

AMSTERDAM, 5 Rabiulawal 1444H, Ahad – Laman web tempahan hotel global Booking.com, dalam pemberitahuan perjalanan terbaharunya, tidak akan merujuk penginapan di penempatan haram Israel di Tebing Barat sebagai berada di wilayah yang diduduki.

Laman web itu pada mulanya merancang untuk memberitahu pengguna bahawa ‘melawat kawasan itu (Tebing Barat) mungkin disertai dengan peningkatan risiko terhadap keselamatan dan hak asasi manusia atau risiko lain kepada masyarakat dan pelawat setempat’.

Namun, selepas penolakan daripada pegawai Israel, notis baharu itu sebaliknya menggesa pelanggan menyemak nasihat perjalanan kerajaan mereka sebelum membuat tempahan di kawasan itu, ‘yang mungkin berkonflik’.

Pengarah Pemerhati Hak Asasi Manusia untuk Israel dan Palestin, Omar Shakir berkata, pemberitahuan itu adalah ‘sambutan hangat’ tetapi lebih banyak perlu dilakukan.

“Untuk berhenti menyumbang kepada penyalahgunaan hak berat dan apartheid, mereka harus menghentikan pembrokeran penyewaan di penempatan yang menyalahi undang-undang,” kata Omar Shakir.

Bagaimanapun, Perdana Menteri Israel, Yair Lapid memuji usaha itu, yang menurutnya adalah sebahagian daripada dasar untuk mengekalkan usaha politik yang berterusan terhadap propaganda palsu anti-Israel.

Israel menduduki Tebing Barat dan kawasan kejiranan timur Baitulmaqdis, termasuk Kota Lama, dalam perang Timur Tengah 1967.  Sejak itu, ia telah menempatkan ratusan ribu rakyatnya secara haram di wilayah itu, yang tindakannya jelas melanggar undang-undang antarabangsa.

Saingan Booking.com, Airbnb sebelum ini merancang untuk menyahsenarai hartanah di penempatan Israel, tetapi pada 2019 menarik balik keputusan itu dan berkata ia tidak akan mengambil keuntungan di wilayah itu, sebaliknya mendermakan hasil kepada organisasi bantuan kemanusiaan antarabangsa.

Menurut NGO Israel Peace Now, lebih 450,000 penduduk haram Israel tinggal di Tebing Barat bersama 2.8 juta rakyat Palestin. 230,000 lagi penduduk haram Israel tinggal di Baitulmaqdis Timur. – Agensi


Serangan keganasan Israel terhadap Palestin tuju kepada seluruh umat Islam

ANKARA, 29 Ramadan 1442H, Selasa – Ribuan orang berkumpul di luar kedutaan Israel dan konsulatnya di Istanbul bagi membantah tindakan rejim pengganas itu terhadap Palestin.

Peserta di Istanbul termasuk warga Syria dan Palestin yang menyertai perhimpunan bantahan itu mengibarkan bendera Palestin biarpun Turki ketika ini melaksanakan perintah berkurung bagi membendung kes coronavirus.

Sementara itu, Presiden Turki, Recep Tayyip Erdogan bercakap dengan para pemimpin Timur Tengah mengenai peningkatan keganasan.

Menerusi panggilan telefon, Erdogan berbincang dengan Raja Abdullah dari Jordan; Emir Kuwait, Sheikh Nawaf al-Ahmad al-Sabah; Presiden Palestin, Mahmoud Abbas dan pemimpin Pergerakan Perjuangan Islam Palestin (Hamas), Ismail Haniyeh.

Menteri Luar Turki, Mevlut Cavusoglu turut membincangkan isu itu dengan rakan sejawatnya di Iran, Algeria, Pakistan dan Rusia.

Menurut kenyataan dari pejabatnya, Erdogan memberitahu Raja Abdullah bahawa serangan ‘tidak berperikemanusiaan’ terhadap rakyat Palestin ditujukan kepada semua umat Islam, sambil menambah bahawa Turki dan Jordan perlu bekerjasama untuk menghentikannya.

Terdahulu, sekurang-kurangnya 20 penduduk Palestin terbunuh dalam serangan udara oleh pengganas Israel di Semenanjung Gaza semalam.

Menteri Kesihatan Gaza mengesahkan, 20 orang awam terbunuh termasuk sembilan kanak-kanak dan sekurang-kurangnya 65 yang lain cedera dalam serangan terbaru itu.

Serangan itu dilancarkan rejim Israel selepas Hamas menuntut negara penjajah itu menarik tentera mereka dari perkarangan Masjid Al-Aqsa dan daerah Baitulmaqdis Timur, Sheikh Jarrah. – Agensi


Jadikan mengaji al-Quran rutin harian anak-anak

SEBELUM kuat kuasakan disiplin dan undang-undang, bina kecintaan mereka terhadap al-Quran dengan kisah aqidah, cerita nabi dan rasul serta naratif penciptaan manusia serta penurunan al-Quran itu sendiri

Menghantar anak-anak mengaji di sekolah atau dengan guru al-Quran yang bertauliah bukan alasan ibu bapa untuk berlepas tangan.

Cipta masa bersama anak-anak untuk membaca, menghafal serta mentadabbur makna kitab suci ini.

Selepas setiap ayat yang mereka baca, puji dan berikan galakan dengan kata-kata “Bagus”, “Toyyib” dan “Excellent” agar galakan lebih banyak mereka dengar dari teguran (untuk memperbetul bacaan serta tajwid)

Sedikit demi sedikit, minta mereka memahami terjemahan ayat yang dibaca agar kata-kata Allah SWT yang dibaca tidak terpisah dari realiti kehidupan mereka.

Pasakkan dalam minda, hidup kita hanya sementara. Setelah kita pergi nanti, al-Quran yang bakal menjaga dan memelihara zuriat keturunan kita sehingga akhirnya

Ir. Ts. Lukman Al Hakim
Ahli Jawatankuasa Pusat ISMA


Bajet 2023 tak realistik, mampukah nak realisasi?

BANGI, 13 Rabiulawal 1444H, Isnin – Mampukah kerajaan merealisasikan Bajet 2023 dalam keadaan ekonomi dunia tidak menentu, termasuk ancaman kemelesetan yang dijangka tahun depan?

Demikian persoalan ditimbulkan Setiausaha Agung BERJASA, Ir Ts Muhammad Lukman Al-Hakim Mohamad apabila belanjawan yang dibentangkan kerajaan Jumaat lalu seolah terlalu besar, tidak realistik dan memberikan fokus yang kurang tepat.

Beliau berkata, bajet yang bertemakan ‘Keluarga Malaysia, Makmur Bersama’ itu mencatatkan rekod belanjawan terbesar dalam sejarah negara berjumlah RM372.3 bilion, sekiranya belanjawan tambahan tahun ini tidak diambil kira.

“Defisit fiskal terkini pada tahap 5.8 peratus KDNK dan hutang negara yang kini telah mencecah RM1 trilion, pada tahap 63.8 peratus KDNK adalah beberapa indikator yang amat membimbangkan.

“Pada pandangan saya, unjuran kerajaan berkenaan penurunan kadar defisit fiskal negara kepada 5.5 peratus pada tahun 2023 dan seterusnya 4.4 peratus pada tahun 2025 adalah terlalu optimis,” katanya dalam kenyataan, hari ini.

Bagaimanapun, beliau masih menyambut baik pelbagai bantuan terus secara ‘one-off’ kepada golongan B40 dan M40, warga emas, belia, penjawat awam serta peniaga kecil dan sederhana yang membuktikan keprihatinan kerajaan terhadap kumpulan berkenaan.

“Walaupun ada suara-suara yang mengatakan semua peruntukan ini merupakan gula-gula politik bagi menghadapi PRU15, bagi saya ia adalah sesuatu yang perlu dan merupakan tanggungjawab asasi kerajaan yang memerintah.

“Rakyat perlu matang, objektif dan membuat keputusan yang betul dalam memilik kerajaan dalam PRU15 akan datang tanpa perlu ‘terhutang budi’ dengan semua peruntukan yang telah dijanjikan oleh kerajaan sedia ada,” katanya.

Selain itu, Muhammad Lukman turut menyifatkan fokus kepada perubahan iklim serta keselamatan siber masih kurang diberi perhatian dan sepatutnya dipertingkatkan lagi.

Sedangkan dua isu ini katanya, adalah masalah paling genting yang melanda perniagaan di seluruh dunia seperti yang dinyatakan World Economic Forum.

“RM15 bilion untuk projek tebatan banjir sehingga tahun 2030 adalah sangat reaktif manakal RM73 juta untuk Cyber Security Malaysia memperkukuhkan aspek keselamatan siber negara pula amatlah tidak memadai.

“Saya juga berpandangan pelbagai bantuan dan geran padanan kepada para peniaga dan pemain industri digital akan kurang memberikan impak kepada pertumbuhan ekonomi jika kerajaan gagal memastikan ekosistem perniagaan negara kondusif dan berdaya saing di peringkat serantau dan global,” katanya.

Bajet 2023 dibentangkan Menteri Kewangan, Tengku Datuk Seri Zafrul Tengku Abdul Aziz Jumaat lalu, memperuntukkan RM372.3 bilion bagi memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan dapat dilaksanakan.

Dengan peningkatan peruntukan berbanding RM332.1 bilion dalam Bajet 2022, belanjawan tahun depan menetapkan sasaran memperkukuh momentum pemulihan dan daya tahan ekonomi serta melaksanakan pembaharuan menyeluruh.


Gerakan masih sokong penuh Muhyiddin terajui PN

KUALA LUMPUR, 16 Syaaban 1443H, Sabtu – Parti Gerakan tetap menyokong penuh kepimpinan Tan Sri Muhyiddin Yassin sebagai Pengerusi Perikatan Nasional (PN) meskipun gabungan parti itu tidak menang besar dalam Pilihan Raya Negeri (PRN) Johor, baru-baru ini.

Presiden Gerakan Datuk Dr. Dominic Lou Hoe Chai berkata parti itu tidak berputus asa dan akan terus bersama PN bagi membela nasib rakyat dalam PRN atau Pilihan Raya Umum (PRU) akan datang.

“Walaupun tak menang besar untuk PRN Johor, (iaitu) hanya tiga kerusi, kita faham dan kita tak akan putus asa. Kita akan terus perjuangkan ideologi parti untuk menghadapi PRU15.

“Kekalahan ini bukan sebab kepimpinan seseorang sahaja. Gerakan masih bersama PN. Kami akan terus memberi sokongan sepenuhnya kepada Muhyiddin sebagai Pengerusi PN,” katanya pada sidang media selepas Mesyuarat Ahli Jawatankuasa Pusat parti itu, hari ini.

Dominic berkata demikian bagi mengulas kenyataan Muhyiddin pada 12 Mac lepas bahawa Ahli Parlimen Pagoh itu bertanggungjawab atas kekalahan gabungan itu dalam PRN Johor, dan sedia melepaskan jawatan sekiranya itu yang dimahukan oleh pimpinan parti gabungan itu.

PN hanya memenangi tiga kerusi daripada 56 dipertandingkan dalam PRN Johor lepas iaitu di Dewan Undangan Negeri (DUN) Bukit Kepong, Endau dan Maharani.

Sementara itu, Dominic berkata Gerakan akan memastikan senarai penyelaras dan calon yang akan bertanding dalam PRN dan PRU15 kelak, dikeluarkan lebih awal bagi memudahkan jentera parti digerakkan.

“Kita akui memang pada PRN Johor, ada kerusi yang kita bertanding (tapi) tiada persiapan dibuat untuk DUN yang kita bertanding.

“Oleh itu, mulai sekarang kita akan senaraikan semua kerusi yang (kita) bertanding dan penyelaras terlibat untuk persiapan PRU15 dan PRN akan datang. Jadi kita harap jentera kita akan buat persiapan awal,” katanya.

Menurutnya, PRU15 boleh diadakan hanya apabila kes COVID-19 menurun dan dalam keadaan terkawal, bagi membolehkan peratusan keluar mengundi berada pada tahap memuaskan iaitu 70 hingga 80 peratus. – Bernama


Tun M dibenar keluar IJN hari ini

KUALA LUMPUR, 3 Rejab 1443H, Sabtu – Bekas Perdana Menteri Tun Dr Mahathir Mohamad dibenarkan keluar dari Institut Jantung Negara (IJN) pada 8.40 pagi tadi.

IJN dalam kenyataan yang dikeluarkan hari ini berkata Dr Mahathir baru-baru ini dimasukkan ke institut itu untuk rawatan perubatan dan dibenarkan keluar hari ini dan beliau akan menjalani pemulihan di rumah.

“Tun Dr Mahathir akan menjalani pemeriksaan susulan bagi meneruskan rawatan perubatannya apabila diperlukan dalam masa terdekat,” menurut kenyataan itu.

Menurut kenyataan itu, Dr Mahathir dan isteri Tun Dr Siti Hasmah Mohd Ali mengucapkan terima kasih kepada semua atas keprihatinan dan doa mereka apabila Dr Mahathir dimasukkan ke IJN.

Semalam, media melaporkan Dr Mahathir masih menjalani proses pemulihan di IJN dan dibenarkan pulang pada 2 Feb, tetapi perlu kembali ke institut itu untuk fisioterapi dan rawatan lanjut. – Bernama


Pemansuhan GST jejas pendapatan negara

KUALA LUMPUR, 14 Jamadilawal 1442H, Selasa – Keputusan kerajaan terdahulu memansuhkan Cukai Barangan dan Perkhidmatan (GST), sedikit sebanyak telah menjejaskan pendapatan negara.

Timbalan Menteri Kewangan 1 Datuk Abd Rahim Bakri berkata hasil pendapatan negara berkurangan apabila cukai itu dihapuskan dan digantikan dengan sistem Cukai Jualan dan Perkhidmatan (SST).

“GST telah diperkenalkan pada 2015, sebelum ia dimansuhkan pada 2018 dan keputusan pemansuhan (GST) itu adalah keputusan kerajaan ketika itu.

“Apabila kita melihat kepada data, pungutan cukai GST adalah sebanyak RM44 bilion setahun dan total ketika pelaksanaannya ialah RM133.1 bilion manakala cukai SST hanya RM21 bilion setahun,” katanya.

Beliau berkata demikian sewaktu menggulung Rang Undang-Undang Cukai Jualan (Pindaan) 2020 di Dewan Negara hari ini.

Beliau berkata pungutan cukai GST lebih besar berikutan cukai itu merupakan sistem percukaian lebih menyeluruh iaitu dikenakan ke atas barang dan perkhidmatan di semua peringkat, berbanding SST yang disifatkan cukai seperingkat dan secara amnya dikenakan ke atas pihak pengilang.

“Menerusi pelaksanaan GST, kira-kira 597,000 orang yang berdaftar (menggunakan sistem percukaian ini) manakala SST hanya 46,519 yang berdaftar.

‘’… dan barangan yang dikenakan cukai untuk GST pula adalah sebanyak 12,000 jenis barang manakala SST hanya 6,000 barang,” katanya.

Abd Rahim turut mengakui terdapat kelemahan ketika pelaksanaan GST dan secara tidak langsung telah memberi kesan kepada rakyat.

Beliau berkata kerajaan akan melihat pandangan dan penerimaan semua pihak termasuk rakyat sebelum menimbang untuk melaksanakan GST semula. – Bernama


PBB desak Israel henti bina penempatan haram Yahudi

NEW YORK, 6 Jamadilakhir 1442H, Selasa – Setiausaha Agung Pertubuhan Bangsa-Bangsa Bersatu (PBB), Antonio Guterres mendesak negara pengganas Israel menghentikan keputusannya pada minggu lalu, yang mahu membina 800 kediaman baharu untuk peneroka haram Yahudi di Tebing Barat, Palestin.

Beliau berkata, keputusan itu adalah halangan terbesar dalam mencapai penyelesaian konflik dua negara, pendamaian yang adil, berkekalan dan menyeluruh di Timur Tengah.

“Kewujudan penempatan Yahudi di wilayah Palestin yang diduduki sejak 1967 termasuk Baitulmaqdis Timur tidak mempunyai kesahihan undang-undang dan ia adalah pencabulan di bawah undang-undang antarabangsa.

“Perluasan penempatan… menghakis lagi kemungkinan penamatan pendudukan dan penubuhan sebuah negara Palestin berdasarkan garisan sempadan pra-1967,” katanya dalam kenyataan pada Isnin lepas.

Ahad lalu, Israel meluluskan pembinaan sebanyak 780 kediaman untuk penduduk Yahudi di Tebing Barat selepas diarahkan oleh Perdana Menteri Israel, Benjamin Netanyahu.

Semua penempatan Yahudi di Tebing Barat, Palestin dianggap sebagai haram oleh kebanyakan komuniti antarabangsa.

Pada masa ini terdapat kira-kira 450,000 pendatang haram Yahudi di Tebing Barat. – Agensi


Patuh keputusan UMNO, Shamsul Anuar letak jawatan menteri

BANGI, 24 Zulhijjah 1442H, Selasa – Datuk Seri Shamsul Anuar Nasarah hari ini mengumumkan peletakan jawatan sebagai Menteri Tenaga dan Sumber Asli.

Beliau dalam satu kenyataan memaklumkan, tindakan itu dibuat sebagai mengambil kira beberapa keputusan dan pendirian UMNO.

Sebagai ahli UMNO yang patuh dan setia kepada parti, Ahli Parlimen Lenggong itu memutuskan meletak jawatan sebagai ahli Jemaah Menteri kerajaan Persekutuan.

“Pertama saya merakamkan ucapan terima kasih kepada YAB Perdana Menteri kerana saya diberikan peluang berkhidmat sebagai Menteri Tenaga dan Sumber Asli dan pastinya pimpinan UMNO yang mencadangkan saya sebagai Menteri Kerajaan Persekutuan.

“Saya ucapkan terima kasih kepada semua pihak dan kepada semua warga Kementerian Tenaga dan Sumber Asli.

“Tumpuan saya selepas ini ialah memberikan fokus kepada tugas sebagai Ahli Parlimen Lenggong dan membantu memperkuat parti dalam menghadapi situasi politik yang semakin mencabar,” katanya.

Sebelum ini, Presiden UMNO, Datuk Seri Dr Ahmad Zahid Hamidi meminta Ahli-Ahli Parlimen parti itu menzahirkan dan melaksanakan keputusan Majlis Kerja Tertinggi (MKT) pada 7 Julai, untuk menarik sokongan ke atas Tan Sri Muhyiddin Yassin sebagai Perdana Menteri.

Malah, dalam kenyataan pada 25 Julai lalu, Zahid meminta menteri, timbalan menteri dan Pengerusi GLC dari UMNO meletakkan jawatan selaras ketetapan parti pada 25 April 2021.


Lebih 14,000 mangsa banjir dipindahkan setakat pagi ini

KUALA LUMPUR, 14 Jamadilawal 1443H, Ahad – Lebih 14,000 mangsa banjir berada di pusat pemindahan sementara (PPS) dengan Pahang mencatatkan jumlah mangsa tertinggi iaitu 5,189 orang pagi ini.

Menurut Info Bencana Jabatan Kebajikan Masyarakat (JKM), tujuh daerah di Pahang iaitu Raub, Lipis, Bentong, Jerantut, Maran, Kuantan dan Pekan dilanda banjir dengan 116 PPS dibuka setakat 9 pagi.

Banjir turut menyebabkan laluan di Lebuhraya Pantai Timur Fasa 1 (LPT1) ditutup di kedua-dua hala membabitkan Kilometer (KM) 113.4, KM84.6, KM198.7 dan KM74.4 setelah dinaiki air manakala hanya kenderaan berat dibenarkan melalui KM75.1.

Pemegang konsesi lebuh raya itu, ANIH Bhd memaklumkan KM66.4 hingga KM66.1 arah ke Kuala Lumpur juga masih ditutup bagi kerja pembersihan akibat banjir lumpur, selain kejadian tanah runtuh menyebabkan KM67.8 dan KM69.5 ditutup bagi semua kenderaan untuk laluan ke ibu negara.

Hujan berterusan juga menyebabkan bacaan di 19 stesen sungai di Pahang melebihi paras bahaya antaranya Sungai Jelai di Lipis, Sungai Tembeling (Jerantut), Sungai Bentong (Bentong), Sungai Semantan (Temerloh), Sungai Pahang (Temerloh) dan Sungai Lembing serta Sungai Belat di Kuantan.

Jabatan Meteorologi Malaysia meramalkan hujan lebat berterusan peringkat bahaya akan berlaku di Cameron Highlands, Lipis, Raub, Jerantut, Bentong dan Kuantan hari ini, manakala Temerloh, Maran dan Pekan dijangka dilanda hujan lebat berterusan tahap buruk.

Di Selangor, Ibu Pejabat Polis Kontinjen Selangor memaklumkan beberapa jalan ditutup untuk laluan kenderaan di sesetengah kawasan susulan banjir.

Jalan-jalan tersebut termasuk di bawah seliaan kawasan Ibu Pejabat Polis Daerah Petaling Jaya, Klang Utara, Sungai Buloh, Subang Jaya, Kuala Langat, Sepang dan Shah Alam.

Sementara itu, Info Bencana JKM memaklumkan 4,596 orang dipindahkan setakat 7 pagi ini, membabitkan pembukaan 55 PPS.

Di Kelantan, mangsa banjir terus menunjukkan peningkatan setakat 8 pagi ini, dengan 3,652 orang daripada 826 keluarga ditempatkan di 44 PPS.

Pegawai Bahagian Pengurusan Bencana dan Operasi Angkatan Pertahanan Awam Malaysia (APM) Negeri Kelantan, Kapt Mohd Hanif Omar berkata, 21 PPS dibuka di Kuala Krai, 15 di Gua Musang, empat di Jeli dan masing-masing dua di Tanah Merah dan Pasir Mas.

Portal rasmi eBanjir Kelantan melaporkan, lima sungai utama di Kelantan berada pada paras bahaya iaitu Sungai Kelantan di Tangga Krai, Kuala Krai yang merekodkan bacaan 27.06 meter (m), Sungai Kelantan di Jambatan Guillemard (16.94 m), Sungai Lebir di Tualang (36.59 m), Sungai Golok di Jenob, Tanah Merah (24.01 m) dan Sungai Golok di Rantau Panjang, Pasir Mas (10.04 m).

Di Terengganu, jumlah mangsa banjir di negeri itu meningkat sedikit kepada 261 orang daripada 88 keluarga setakat 9 pagi ini.

Sekretariat Jawatankuasa Pengurusan Bencana Negeri Terengganu dalam satu kenyataan memaklumkan, Dungun merupakan satu-satunya daerah yang dilanda banjir ketika ini dengan tiga PPS beroperasi.

Di Melaka, jumlah mangsa banjir di negeri itu meningkat kepada 563 orang daripada 112 keluarga melibatkan daerah Alor Gajah dan Melaka Tengah. – Bernama


Cuaca buruk berlanjutan hingga esok: METMalaysia

KUALA LUMPUR, 13 Jamadilawal 1443H, Sabtu – Jabatan Meteorologi Malaysia (MetMalaysia) mengeluarkan amaran hujan berterusan (buruk) di beberapa kawasan di Kelantan dan Pahang sehingga esok.

Dalam satu kenyataan di laman Facebook, MetMalaysia berkata, cuaca buruk di Kelantan membabitkan daerah Gua Musang, manakala di Pahang membabitkan kawasan Tanah Tinggi Cameron, Jerantut, Lipis, Maran dan Kuantan.

Sementara itu, amaran hujan berterusan peringkat waspada pula dikeluarkan untuk beberapa negeri antaranya Kedah, Perak, Pulau Pinang, Kelantan, Terengganu, Pahang, Selangor, Wilayah Persekutuan Kuala Lumpur, Putrajaya, Negeri Sembilan dan Melaka.

Bagi negeri Perak, Pulau Pinang, Selangor, Terengganu, Kuala Lumpur, Negeri Sembilan dan Putrajaya, amaran itu melibatkan seluruh kawasan di negeri terbabit.

Manakala di Kedah, antara kawasan yang terlibat adalah Kuala Muda, Sik, Baling, Kulim dan Bandar Baharu.

Untuk negeri Kelantan, ia membabitkan daerah Tumpat, Pasir Mas, Tanah Merah, Jeli, Kuala Krai, Kota Bharu, Machang, Pasir Puteh dan Bachok.

“Pahang melibatkan kawasan Raub, Bentong, Temerloh, Bera, Pekan dan Rompin.

“Sementara di Melaka adalah di Alor Gajah dan amaran cuaca ini dijangka berlaku sehingga esok,” katanya.


Jurutera mabuk pandu lawan arus ditahan

PORT DICKSON, 17 Rabiulawal 1443H, Ahad – Seorang jurutera yang memandu secara melawan arus hingga menyebabkan kemalangan dengan dua kereta dan mencederakan seorang pemandu, ditahan di Kilometer 26 Lebuh Raya Seremban-Port Dickson, di sini, awal pagi tadi.

Ketua Polis Daerah Port Dickson, Supt Aidi Sham Mohamed berkata, hasil ujian dilakukan di Balai Polis Trafik Port Dickson mendapati lelaki berusia 29 tahun itu di bawah pengaruh alkohol.

Jelasnya, kemalangan itu melibatkan tiga kereta iaitu kereta pacuan empat roda jenis Ford Ranger yang dipandu suspek manakala dua lagi adalah kereta mangsa iaitu Proton Saga dan Toyota Vios.

“Dalam kejadian kira-kira 2.45 pagi itu, lelaki berkenaan telah memandu secara melawan arus dari arah Port Dickson ke arah Seremban, kereta suspek kemudian merempuh dua kereta dari arah bertentangan.

“Susulan kejadian itu, suspek tidak cedera namun seorang lelaki berusia 31 tahun yang memandu kereta jenis Proton Saga mengalami kecederaan iaitu patah paha kaki kanan,” katanya dalam kenyataan di sini, hari ini.

Bagaimanapun, pemandu kereta Toyota Vios berusia 24 tahun bersama dua orang penumpang masing-masing berusia 23 dan 25 tahun tidak mengalami sebarang kecederaan.

Aidi Sham berkata, lelaki berusia 31 tahun yang mengalami kecederaan itu dibawa ke Hospital Port Dickson untuk rawatan lanjut.

Katanya, suspek akan dibawa ke Mahkamah Majistret Seremban untuk permohonan reman pada pagi ini dan kes disiasat mengikut Seksyen 44 (1A) Akta Pengangkutan Jalan (APJ) 1987 (pindaan 2020) dan Seksyen 42 (1) APJ 1987. – Bernama


Wacana Kesatuan Umat Islam Serantau angkat idea Melayu Raya

KUALA LUMPUR, 14 Rabiulawal 1445H, Sabtu – Perpecahan negara Islam serantau menyebabkan umat Islam Nusantara mengalami kerugian kerana hilang identiti dan kekuasaan ke atas tanah air sendiri.

Atas dasar itu, gerakan Islam, Ikatan Muslimin Malaysia (ISMA) mengambil tanggungjawab mengangkat kembali idea Melayu Raya menerusi penganjuran Wacana Kesatuan Umat Islam Serantau di Universiti Malaya (UM) hari ini.

Pengarahnya, Mohd Noor Azib Asmangi berkata, wacana ini akan menjadi medium penyatuan umat Islam Nusantara yang sekian lama terpisah kerana sempadan geografi dan pentadbiran politik.

“Hari ini umat Islam dan negara umat Islam Nusantara terpecah-pecah mengikut sempadan geografi, sedangkan satu ketika dahulu negara-negara ini dipayungi oleh satu kekuatan dan berdaulat,” katanya dalam kenyataan, hari ini.

Justeru, beliau berkata, perbincangan mengangkat semula kesatuan serantau perlu dibuat, bermula dengan menggali kembali catatan sejarah dan mencanangkan idea perlunya kepada kesatuan di masa hadapan.

“Idea kesatuan ini pernah menjadi arus satu ketika dahulu. Tokoh-tokoh gerakan Islam mahupun parti politik di negara-negara rantau ini pernah mengangkat slogan Melayu Raya atau Indonesia Raya kerana sedar perlunya kesatuan ini untuk bebaskan negara dari penjajahan.

“Namun, slogan-slogan tersebut telah pudar setelah satu tempoh dan tidak ada catatan sejarah yang merakamkan agenda kesatuan tersebut secara terperinci, seolah-olah perkara kesatuan ini sengaja dihilangkan,” katanya.

Penganjuran ‘sulung’ Wacana Kesatuan Umat Islam Serantau kali ini disertai oleh pemikir-pemikir dan para akademik dari seluruh negara Asia Tenggara seperti Singapura, Brunei, Thailand, Vietnam, Indonesia, Laos dan Malaysia.

Wacana ini menumpukan kepada tiga topik utama iaitu ‘Penjajahan Alam Melayu dan Kesannya’, ‘Idea Kesatuan di Era Penjajahan, Satu Analisa’ dan ‘Kritikan serta Forum Jalan Menuju kepada Kesatuan Serantau’.

Terdahulu, sesi pembentangan dimulakan dengan wakil dari Brunei dan Vietnam iaitu Dr Muhammad Hadi Muhammad Melayong serta Dr Ma Thanh Hoang.

Sesi kemudiannya diteruskan dengan pembentangan Prof Dr Syed Muhammad Khirudin Aljunied (Singapura), Prof Emiritus Datuk Dr Wan Hashim Wan Teh (Malaysia).

Bagi sesi forum pula akan disertai barisan panel iaitu Asst Prof Dr Ahmad Omar Chapakia (Thailand), Dr Maad Ahmad (Kemboja), Dr Muhammad Zaitun (Indonesia) dan Perunding Kanan Hubungan Antarabangsa ISMA, Ustaz Muhammad Fauzi Asmuni.


27 penyeludup dadah ditembak mati ketika seberang ke Jordan

AMMAN, 25 Jamadilakhir 1443H, Jumaat – Tentera Jordan membunuh sekurang-kurangnya 27 penyeludup dadah bersenjata ketika mereka menyeberangi sempadan dari Syria dalam ribut salji, semalam.

Reuters melaporkan, tentera berkata penyeludup lain yang juga membawa dadah melarikan diri kembali ke Syria semasa cubaan menyeberang.

Beberapa orang lagi dalam kalangan penyeludup, yang ‘disokong oleh kumpulan bersenjata lain’, telah cedera, kata tentera dalam satu kenyataan.

“Kami akan menyerang dengan kuku besi…mereka yang berani berfikir untuk mengganggu keselamatan negara kita,” kata kenyataan tentera itu.

Ia tidak menyatakan di mana sepanjang 370 kilometer sempadan dengan Syria pencerobohan itu berlaku tetapi sumber Syria berkata, kejadian berlaku di kawasan timur laut bandar Mafraq di Jordan.

Beberapa kumpulan penyeludup dilindungi kabus tebal melintasi sempadan dengan berjalan kaki, sebelum arahan diberikan untuk menembak di lokasi dalam satu serangan hendap yang dibuat oleh tentera, kata sumber Syria kepada Reuters.

Difahamkan, sekurang-kurangnya 80 penyeludup bersenjata terlibat dalam operasi besar-besaran itu, manakala kira-kira 50 orang hilang dan dipercayai mati, menurut satu lagi sumber Syria.

Persimpangan sempadan utama Jordan dengan Syria, laluan serantau utama yang membawa perdagangan berbilion dolar untuk negara-negara di seluruh rantau ini, juga telah digunakan untuk menyeludup dadah yang tersembunyi di dalam trak Syria menuju ke pasaran Teluk yang menguntungkan.

Dadah itu kebanyakannya adalah amphetamine yang dikenali sebagai Captagon.

Syria yang dilanda perang telah menjadi tapak pengeluaran utama di rantau itu untuk perdagangan berbilion dolar yang menuju ke Jordan, Iraq dan Eropah.

Perdagangan dadah haram membiayai peningkatan kumpulan militan dan pasukan separa tentera pro-kerajaan yang telah mencetuskan konflik selama sedekad di Syria, dakwa pakar Pertubuhan Bangsa-Bangsa Bersatu (PBB) dan diplomat Barat. – Agensi


Tujuh bulan memerintah, Anwar belum mampu raih sokongan Melayu

KUALA LUMPUR, 2 Zulhijjah 1444H, Rabu – Sepanjang tujuh bulan pemerintahan Datuk Seri Anwar Ibrahim, jelas terdapat kekurangan hala tuju ekonomi, ringgit Malaysia terus lemah dan krisis kos sara hidup kian menghakis kuasa beli rakyat.

Demikian kata bekas Ketua Pemuda UMNO, Khairy Jamaluddin melalui artikel disiarkan Fulcrum yang diterbitkan ISEAS – Yusof Ishak Institute (ISEAS).

Bukan itu sahaja, beliau berkata, ketika ini kemarahan Melayu dikuatkan lagi dengan sikap hipokrit pentadbiran sekarang, kononnya bercakap mengenai membasmi rasuah dan menegakkan tadbir urus yang baik, tetapi menampung kepimpinan UMNO yang tercemar.

“Dalam Kerajaan Perpaduan, Anwar perlu memikul liabiliti iaitu UMNO dan pemimpinnya, Datuk Seri Ahmad Zahid Hamidi. UMNO mulanya dilihat sebagai pelengkap kepada Pakatan Harapan (PH), yang berpotensi untuk membawa sokongan majoriti Melayu.

“Namun, kini menjadi sebaliknya kerana UMNO terus bergelut untuk menjelaskan kepada ahli mengapa menjadi sebahagian daripada kerajaan yang ada DAP di dalamnya,” katanya.

Beliau berkata, Ketua Pemuda UMNO juga baru-baru ini mengakui bahawa parti itu berada di ‘titik terendah’ dalam sejarahnya.

“Perhimpunan agung parti menunjukkan sedikit keinginan untuk melakukan pembaharuan.

“Ia untuk mengumpulkan perwakilan untuk menyokong supaya bekas Perdana Menteri, Najib Razak yang dipenjara mendapatkan ‘keadilan’,” katanya.

Khairy yang juga Felo Pelawat Kanan ISEAS-Yusof Ishak mengakui tumpuan PRN terarah kepada pengundi Melayu.

Dalam Pilihan Raya Umum ke-15 (PRU15), katanya, Pakatan Harapan (PH) hanya memperoleh 11 peratus undi dalam kalangan Melayu.

Berikutan itu, Khairy berkata, Anwar perlu mendapatkan sokongan kukuh dalam PRN di enam negeri ini yang dilihat sebagai referendum awal kepada kedudukan beliau sebagai Perdana Menteri.

Berdasarkan tinjauan seluruh negara pada April lalu, penilaian penerimaan Anwar yang merentasi kumpulan etnik adalah 62 peratus, namun dalam kalangan responden Melayu jatuh kepada 54 peratus.

“Walaupun 62 peratus rakyat Malaysia terbabit kajian itu memaklumkan pandangan mereka terhadap kepimpinan Anwar bertambah baik, kurang daripada separuh responden Melayu bersetuju.

“Perhimpunan PN baru-baru ini di kubu kuat PH di Selangor dan Negeri Sembilan juga menyaksikan rekod kehadiran yang belum pernah disaksikan sebelum ini, dengan kehadiran eksklusif orang Melayu.

“PN telah membayangkan bahawa mereka akan meletakkan bekas pimpinan UMNO dalam pemilihan,” katanya.


Isu air: Sudah tiba masa pencemar tanggung kos pemulihan

SEJAK beberapa hari yang lalu pelbagai pihak bertungkus lumus menangani pencemaran kilang di Sungai Gong, yang menyebabkan punca gangguan bekalan air di 7 kawasan sekitar Lembah Klang.

Ia susulan penutupan 4 loji rawatan air di Sungai Selangor.

Dianggarkan 1.2 juta orang terkesan akibat daripada gangguan bekalan air ini.

Data menunjukkan sejak tahun 2008, lebih kurang 50 peratus daripada 83,729 laporan gangguan bekalan air yang dilaporkan di Malaysia berlaku di Selangor.

Majoriti insiden berlaku disebabkan pencemaran sumber air, yakni sungai-sungai yang menyalurkan air mentah ke loji-loji rawatan air.

Tahun lepas, negara dikejutkan dengan pencemaran Sungai Kim Kim di Johor yang menyebabkan pelajar sekolah di Pasir Gudang mengalami gangguan kesihatan.

Dilaporkan, terdapat 274 kilang di sepanjang jajaran Sungai Kim Kim, di sini, yang dikenal pasti penyebab masalah pencemaran di sungai berkenaan sukar dikawal.

Berdasarkan pengalaman saya berkecimpung dalam bidang air, suka untuk saya terangkan secara ringkas hubungkait badan-badan yang terlibat untuk menyediakan air terawat kepada rakyat terutamanya di negeri Selangor.

Air adalah bidang kuasa negeri dan Lembaga Urus Air Selangor (LUAS) adalah pihak berkuasa yang bertanggungjawab untuk mengawal selia semua sumber air negeri, termasuk sungai.

Akta LUAS adalah di antara akta yang baik kerana ia adalah akta contoh yang melibatkan perancangan dan tindakan bersepadu ramai pemegangtaruh atau “stakeholder” air di dalam sesebuah negeri.

Dari sungai tersebut, air akan diekstrak untuk dirawat dan diagih kepada penduduk.

Operasi pengendalian rawatan dan pengagihan air ini adalah dijalankan oleh Air Selangor, manakala SPAN pula mengawalselia Air Selangor.

Apakah maksud hubungkait ini? Ini bermaksud bidang kuasa pembekalan air terawat adalah bidangkuasa bersama negeri dan persekutuan. SPAN tiada bidang kuasa ke atas mana-mana sumber air.

Berbalik kepada isu sedia ada, kemarahan kita semua adalah kerana pencemar ini merupakan pesalah yang telah melakukan kesalahan yang sama berulang kali (repeat offender).

Apa tindakan yang boleh diambil?

Bagaimana ini tidak berlaku?

Saya berpandangan kita harus melihat kembali peruntukan dan penguatkuasaan undang-undang.

Adalah dilaporkan bahawa pencemar ini pernah dikompaun sebanyak RM60,000.

Adalah jelas kompaun sebegini tidak mencukupi untuk mencegah sesebuah kilang komersial, yang mengaut keuntungan berkali ganda dari nilai kompaun tersebut.

Di bawah undang-undang sedia ada, Seksyen 79 Enakmen LUAS memperuntukkan denda maksimum RM100,000 atau penjara 3 tahun atau kedua-duanya untuk kesalahan pencemaran sumber air.

Akta Kualiti Persekitaran (Environmental Quality Act) juga memperuntukkan denda maksimum RM100,000 untuk kesalahan sedemikian atau penjara maksimum 5 tahun atau kedua-duanya sekali.

Akta WSIA dibawah kawal selia SPAN tidak mempunyai peruntukan pencemaran sumber air, kecuali pencemaran itu menyebabkan kematian kepada yang minum air terawat atau berniat membunuh atau menggugat nyawa orang lain.

Hukumannya adalah berat iaitu hukuman gantung atau penjara 20 tahun.

Adalah jelas pencemar yang telah membuat kesalahan kedua dan seterusnya tidak wajar lagi ditawarkan kompaun.

Pendakwaan patut dibuat dan biarkan hakim menentukan sama ada hukuman penjara itu sesuai atau tidak.

Persoalannya adalah sama ada denda RM100,000 dikenakan itu mencukupi?

Kalau dibandingkan dengan peruntukan jenayah yang lain, RM100,000 ini boleh dikatakan berat juga.

Tetapi denda ini tidak setimpal jika dibandingkan dengan perbuatan seseorang, yang boleh boleh membuat lebih sejuta rakyat merana.

Rakyat terpaksa mengeluarkan perbelanjaan lebih seperti membeli makanan serta berjimat-cermat menggunakan air.

Pembelian air minuman mungkin meningkat. Sesetengah penduduk juga terpaksa berpindah ke kawasan sementara yang tiada masalah bekalan air.

Perkara ini tidak adil bagi pencemar yang melakukan perbuatannya, di mana bayaran kompaun RM60,000 sememangnya tidak setimpal.

Air adalah hak asasi bagi seluruh manusia.

Ketetapan resolusi 64/292 Majlis Umum Pertubuhan Bangsa-bangsa Bersatu (PBB) pada 28 Julai 2010 menyeru semua negara memastikan bekalan air yang selamat, bersih, mudah di dapati dan murah kepada orang ramai.

Tambahan pula Léo Heller, pelapor khas atau Special Rapporteur Pertubuhan Bangsa-Bangsa Bersatu (PBB) yang datang menilai aspek air dan sanitasi Malaysia pada tahun 2018 telah menyatakan bahawa dari sudut bekalan air dan sanitasi Malaysia mempunyai pencapaian yang mengagumkan.

Justeru itu, sudah tiba masanya kita cuba perluaskan lagi konsep “polluter pay principle” iaitu mereka yang mencemar, membayar; ke atas semua hukuman-hukuman untuk pencemar dibawah beberapa undang berkaitan.

Setiap rakyat yang melakukan pencemaran perlu memahami bahawa kegiatan pencemaran alam bukan sahaja memberi kesan buruk kepada alam sekitar, tetapi kepada ramai rakyat lain termasuk anak cucu kita.

Rakyat mesti tahu bahawa kesalahan pencemaran ini adalah sesuatu yang berat dan tidak perlu dijadikan contoh.

Maka selain dari denda dan penjara, setiap pencemar harus bertanggungjawab ke atas setiap kos pemuliharaan yang ditanggung oleh semua pihak berkuasa dalam memulihkan pencemaran.

Pihak berkuasa seperti LUAS juga perlu dibenarkan untuk mengambil tindakan “civil class action” bagi pihak-pihak yang mengalami kerugian.

Satu proses perlu diwujudkan supaya bukti-bukti berkenaan dapat dikumpul dengan mudah agar tindakan undang-undang yang setimpal boleh diambil.

Apa yang boleh dituntut juga perlu diperjelaskan. Ini akan membuat kesalahan mencemar dapat dicegah “prohibitive” dan tuntutan yang dibuat dapat mempertingkatkan sistem pembersihan yang jauh lebih sempurna dibina.

Lukman Sheriff Alias
Peguam
Pengerusi Gabungan Pertubuhan Masyarakat Sivil Malaysia (MACSA)


KKM mohon larangan rentas negeri dikekalkan

PUTRAJAYA, 28 Jamadilakhir 1442H, Rabu – Tiada kluster baharu rentas negeri direkodkan sejak 1 Februari sehingga semalam hasil keberkesanan pelaksanaan Perintah Kawalan Pergerakan 2.0 (PKP 2.0) yang bermula 16 Januari lalu, kata Menteri Kesihatan, Datuk Seri Dr Adham Baba.

Menurutnya, sejak 16 Disember hingga 30 Januari, Kementerian Kesihatan Malaysia (KKM) melaporkan sebanyak 31 kluster rentas negeri direkodkan melibatkan sejumlah 4,376 kes positif COVID-19.

Sepanjang tempoh itu, kes jangkitan rentas negeri telah berlaku di lapan negeri iaitu Pahang, Terengganu, Kelantan, Kedah, Perak, Negeri Sembilan, Sarawak dan Wilayah Persekutuan Labuan.

Beliau berkata, kes jangkitan itu adalah berpunca dari enam negeri asal iaitu Wilayah Persekutuan Kuala Lumpur, Selangor, Pulau Pinang, Johor, Melaka dan Sabah.

“Ini adalah perkembangan yang sangat baik sebagai menggambarkan keberkesanan penguatkuasaan yang lebih ketat telah dilaksanakan,” katanya dalam sidang media, di sini, hari ini.

“Perkembangan ini juga menunjukkan peningkatan kesedaran dalam kalangan pelbagai pihak dan keberkesanan pematuhan untuk tidak merentas sempadan di samping mengamalkan normal baharu yang diulangi dalam nasihat KKM setiap masa,” katanya.

Dr Adham berkata, daerah Bera dan Lipis di Pahang telah bertukar kepada zon hijau sejak dua hari lepas.

“Oleh itu nasihat saya kepada penduduk Lipis dan Bera adalah diharapkan mereka boleh melaksanakan Program Pengurangan Risiko Daerah (DRRP) supaya dapat mengekalkan kawasan zon hijau tersebut dan mengelak jangkitan COVID-19 baharu,”katanya.

“Kita jangkakan dengan tidak ada kes-kes kluster rentas negeri ini dan tidak ada rekod kes-kes baharu, didapati ada lebih kurang tujuh atau lapan daerah lagi akan menjadi hijau dalam masa terdekat,” katanya.

Dengan berbaki 10 hari lagi sebelum PKP 2.0 berakhir, Dr Adham berkata, KKM memohon agar larangan rentas negeri dikekalkan seperti sekarang kerana keupayaan dan usaha untuk melandaikan keluk COVID-19 sangat penting untuk diteruskan.

“Kita telah nampak petanda kes telah menurun walaupun ujian di lapangan masih banyak. Ia juga ditunjukkan dengan kadar kebolehjangkitan (RO) telah berada di bawah paras 1 untuk negara kita, dengan RO semalam mencatatkan 0.91.

“Bagaimanapun, kita lihat RO di beberapa negeri masih lagi mencatatkan RO 1.10 ke 1.13 tetapi kita dapat laksanakan prinsip cepat kesan, cepat uji dan cepat asing dan rawat dan kita juga melihat kadar kesembuhan telah meningkat kepada 79 peratus ketika ini,” katanya. – Bernama


Jangan isytihar darurat jika sekadar mahu kekalkan kuasa: ISMA

BANGI, 7 Rabiulawal 1442H, Sabtu – Desas-desus yang menyatakan kerajaan bakal melaksanakan perintah darurat diharap tidak dilakukan atas dasar mahu mengekalkan kuasa.

Jika perkara tersebut berlaku, ianya telah menghalang sistem demokrasi yang subur dengan mekar di negara ini daripada berjalan dengan lancar.

Presiden Ikatan Muslimin Malaysia (ISMA) – gerakan yang memperjuang isu-isu rakyat – Haji Aminuddin Yahaya juga percaya, rakyat negara ini lebih setuju pada darurat jika dibandingkan dengan pembubaran Parlimen.

Bagaimanapun, beliau menjangkakan darurat berkenaan bukanlah seperti pada tahun 1969 yang melibatkan keselamatan negara tetapi lebih kepada menjaga kesejahteraan ekonomi dan kesihatan rakyat.

Katanya lagi, ini bermakna aktiviti seharian rakyat masih boleh dijalankan seperti biasa cuma mungkin kuasa Eksekutif berlaku sedikit perubahan.

“Apa pun, ini hanya cadangan daripada Kabinet sahaja. Terpulang kepada Yang di-Pertuan Agong sama ada mahu menerimanya atau tidak, atau ada jalan penyelesaian lain.

“Saya pasti Seri Paduka akan membuat keputusan yang terbaik buat rakyat dan kita sebagai rakyat akan akur menerimanya. Insya-Allah,” katanya dalam kenyataan.

Ketika ini, spekulasi bertiup kencang bahawa Perdana Menteri, Tan Sri Muhyiddin Yassin menghadap Yang di-Pertuan Agong, Al Sultan Abdullah Ri’ayatuddin Al-Mustafa Billah Shah bagi mendapatkan perkenan untuk melaksanakan darurat.

Spekulasi itu dikuatkan lagi apabila kenderaan yang membawa Perdana Menteri dilihat memasuki pagar Istana Abdulaziz pada kira-kira 4.40 petang, diiringi pasukan keselamatan dan sejumlah kenderaan rasmi kerajaan negeri Pahang.

Panglima Angkatan Tentera, Jeneral Tan Sri Affendi Buang antara yang turut kelihatan memasuki istana.

Namun sehingga semalam, tiada sebarang pengumuman yang dibuat oleh Muhyiddin berhubung pertemuan itu.


Guan Eng jangan cakap sembrono ikut sedap mulut

BANGI, 1 Syaaban 1442H, Ahad – Setiausaha Agung DAP, Lim Guan Eng diingatkan supaya tidak bercakap ikut sedap mulut susulan mengaitkan isu murtad dengan lompat parti.

Terdahulu, media melaporkan DAP akan tetap membawa kes wakil rakyat parti itu yang bertindak melompat parti sehingga ke peringkat mahkamah, sekali pun perkara tersebut tidak bercanggah dengan Perlembagaan Persekutuan.

Guan Eng berkata, Perikatan Nasional (PN) yang mendakwa sebagai kerajaan yang bersih dan berprinsip tidak sepatutnya mempertahankan atau menyokong tindakan melompat parti.

Pemimpin DAP itu dilaporkan membidas kenyataan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan yang mengatakan tindakan lompat parti tidak boleh dihalang kerana perbuatan tersebut tidak bercanggah dengan Perlembagaan Persekutuan.

“Dalam Islam pun tidak dibenarkan murtad, jadi kenapa pula dalam politik boleh dibenarkan melompat parti?

“Apa yang disebut Takiyuddin itu memang tidak patut dan jelas melanggar prinsip politik yang dipertahankan pemimpin-pemimpin PAS terdahulu,” dakwa Guan Eng.

Berikutan itu, Ketua Komunikasi dan Multimedia Pertubuhan-Pertubuhan Pembela Islam (PEMBELA) secara sinis berkata, kenyataan Guan Eng itu boleh dianggap antara ‘legasi besar beliau’ dalam sejarah penglibatan aktif politiknya.

“Jika diambil kira sekitar sosok bernama; LGE yang bukan beragama Islam dan memang tidak tahu-menahu tentang adab berbicara sebagaimana umat Islam diajar dengan adab.

“Bukannya bercakap sembrono ikut sedap mulut apatah lagi jika mengaitkannya dengan hukum-hakam agama Islam,” katanya dalam satu kenyataan.

Dalam pada itu, beliau menggesa umat Melayu dan Islam sentiasa berhati-hati dengan manipulasi pihak lain, tatkala pergolakan politik tanah air.

“Umat Melayu-Islam harus sentiasa berhati-hati dengan manipulasi pihak yang akan menembak ke arah kita apabila mereka menghidu peluang melakukannya.

“Apabila kita sesama sendiri sering bertelagah dengan mengabaikan permuafakatan ikatan malayuwiyyah-Islamiyyah,” katanya.


UMNO lemah, tak berani tuntut jawatan MB Negeri Sembilan

BANGI, 2 Safar 1445H, Sabtu – UMNO semakin lemah dan parah apabila sanggup mengorbankan jawatan Menteri Besar Negeri Sembilan, meskipun parti itu mendominasi kerusi Dewan Undangan Negeri (DUN) pada Pilihan Raya Negeri (PRN) lalu.

Bagi Presiden BERJASA, Haji Zamani Ibrahim, UMNO secara logiknya wajar menduduki jawatan tertinggi di negeri itu, memandangkan parti terbabit menang di 14 kerusi daripada 17 kerusi DUN yang ditandingi.

Meskipun Pakatan Harapan (PH) mendapat 17 kerusi DUN, tetapi dari pecahan parti, UMNO mendahului dengan jumlah tertinggi, diikuti DAP 11 kerusi, PKR hanya lima kerusi dan Amanah satu kerusi.

“Ini menggambarkan bahawa UMNO semakin parah, lemah dan tidak berani untuk menuntut hak sebagai Menteri Besar Negeri Sembilan walaupun UMNO memenangi 14 kerusi itu.

“Ini suatu yang merugikan, sedangkan satu Malaysia undi UMNO telah pun memberi isyarat bahawa orang-orang UMNO tidak bersetuju untuk UMNO bekerjasama dengan PH kerana di dalam PH itu ada DAP yang sangat dominan.

“Tapi sayang pemimpin UMNO tak peduli dan ambil kisah tentang suara akar umbi, tetap juga meneruskan kerjasama dengan DAP-PH sehingga mereka boleh menjadi MB,” katanya menerusi video yang dimuat naik di Facebook, hari ini.

Atas sebab itu, beliau tertanya-tanya di manakah pengharapan yang boleh diletakkan orang Melayu kepada UMNO jika keadaan parti itu sebegini tenat dan sarat ketakutan dengan pemimpin sendiri.

“Tak berani menegur, tak berani berubah walaupun sedang menuju jurang paling dalam. Sayangnya UMNO suatu masa nanti akan menjadi tak lebih kurang hanya sebagai NGO.

“UMNO hari ini saya lihat tak lebih sekadar memperkuatkan, memperkukuhkan gerakan agenda PH… bukan parti yang cuba untuk bangun dan memimpin negara ini, sama ada di peringkat nasional atau negeri,” katanya.


Mahkamah Austria tarik balik larangan pakai tudung babit murid sekolah

VIENNA, 26 Rabiulakhir 1442H, Sabtu – Mahkamah Perlembagaan Austria menarik balik undang-undang yang diperkenalkan tahun lalu, berhubung larangan pemakaian tudung bagi murid sekolah rendah.

Dalam keputusan pada Jumaat, mahkamah menyatakan bahawa undang-undang itu tidak berperlembagaan, diskriminasi dan melanggar prinsip kesamarataan berkaitan kebebasan beragama dan kepercayaan.

Undang-undang itu melarang kanak-kanak berusia bawah 10 tahun memakai tudung dan dicabar oleh ibu bapa dua kanak-kanak.

Undang-undang itu dikemukakan oleh gabungan Parti Rakyat (OeVP) dan Parti Kebebasan Kanan (FPOe) pada Mei 2019, hanya beberapa hari sebelum pemerintahannya runtuh akibat skandal rasuah.

Kandungan undang-undang itu cuba menafikan kononnya wujud diskriminasi dengan melarang pemakaian yang dipengaruhi ideologi atau agama berkait penutup kepala.

Bagaimanapun, mahkamah mengatakan bahawa undang-undang berkenaan difahami hanya seperti menyasarkan pemakaian tudung dalam kalangan orang Islam.

Ini kerana, undang-undang tidak terpakai kepada pemakaian penganut agama Sikh iaitu patka dan Kippa dari penganut Yahudi. – Agensi


Negara haram lancar peluru artileri ke Lubnan

TEL AVIV, 6 Syawal 1442H, Selasa – Rejim penjajah Israel menyerang Lubnan dengan tembakan peluru artileri, setelah roket ditembakkan dari negara haram itu ke wilayah Palestin yang dijajah.

Tentera pengganas Israel mendakwa peluru Lubnan gagal melintasi sempadan Lubnan.

Media Israel hari ini memetik jurucakap tentera rejim, Hidai Zilberman sebagai berkata, enam roket telah dilancar dari sebuah bandar di utara Shabaa Farms di selatan Lubnan ke arah utara Israel.

Tentera pengganas Israel mengatakan, gerakan Hizbullah di Lubnan bukan dalang di sebalik tembakan roket, semalam dan mendakwa sebahagian kecil rakyat Palestin bertanggungjawab.

Ali Shoaib, seorang wartawan TV al-Manar Lubnan mengatakan dalam tweet pada awal pagi hari ini bahawa empat roket telah dilancar dari hutan al-Hibbariyeh, tiga daripadanya mendarat dekat kampung Houla di Lubnan, Rob Tlateen, Adaisseh, dan al-Taybeh sementara yang keempat terkena dekat kawasan yang tidak dikenali.

Ali memaklumkan bahawa Israel menembak 15 peluru artileri 155 mm, dua meriam dan empat suar di kawasan sempadan Lubnan sebagai tindak balas.

Reuters menyebut sumber keselamatan Lubnan bahawa kira-kira 22 peluru ditembak oleh tentera pengganas Israel di Lubnan.

Setakat ini tidak ada laporan mengenai korban nyawa atau kerosakan.

Rakaman yang diedarkan di media sosial menunjukkan saat roket ditembakkan dari Lubnan ke arah Israel.

Video lain menunjukkan serpihan dua roket, yang mendarat di wilayah Lubnan dengan sumbernya tidak diketahui. – Agensi


KPM nafi keputusan SPM 2022 diumum 25 Mei ini

BANGI, 26 Syawal 1444H, Rabu – Kementerian Pendidikan (KPM) tidak pernah mengeluarkan kenyataan berhubung tarikh keputusan Sijil Pelajaran Malaysia (SPM) seperti yang tular, baru-baru ini.

KPM dalam hantaran di Facebook menafikan kenyataan palsu yang ditularkan, kononnya mendakwa keputusan SPM 2022 akan diumumkan pada 25 Mei ini.

“KPM tidak pernah mengeluarkan kenyataan berhubung tarikh keputusan Sijil Pelajaran Malaysia (SPM) seperti yang ditularkan.

“Sebarang kenyataan rasmi hanya akan disampaikan menerusi portal dan laman media sosial rasmi KPM. Semak berita palsu, tidak pasti jangan kongsi,” kata KPM.

Kenyataan palsu itu mendakwa, KPM dan Lembaga Peperiksaan Malaysia bersepakat mengumumkan keputusan pada tarikh itu atas faktor penandaan telah selesai lebih awal daripada yang dijadualkan.

Susulan itu, kenyataan palsu terbabit meminta ibu bapa atau pelajar menyemak keputusan secara terus di sekolah serta melalui pautan http/semakan.com/kpm:/ atau SMS ke talian 15888, tepat jam 10 pagi hingga 10 malam.


UEC: Silap ahli politik dahulu biarkan sistem pendidikan ‘dilacur’

BANGI, 7 Safar 1443H, Selasa – Amat malang sekiranya ramai yang tidak memandang serius atau hanya ‘memejam mata’ dalam menentang pengiktirafan Sijil Peperiksaan Bersepadu (UEC) – yang sukatan pelajarannya berkiblatkan Taiwan.

Lebih menyedihkan jika isu – yang selama ini menjadi subjek kontroversi – tidak diperjuangkan dari peringkat bawahan sehingga pemerintah.

Walhal, semua sedia maklum bahawa UEC bertentangan dengan Akta Pendidikan 1966, dasar bahasa kebangsaan malah Perkara 152 Perlembagaan Persekutuan.

Mengulas perkara itu, Ketua Penerangan BERJASA, Hazwan Mohamad berkata, ia banyak dibahaskan oleh pakar Perlembagaan dan pendidikan yang melihat kepada usaha mewujudkan satu substandard dalam institusi sistem pendidikan.

“Justeru, mana mungkin sebagai seorang negarawan dan mereka yang cintakan watan boleh membiarkan sekali lagi… tidak bertegas untuk memastikan negara ini menjalani kehidupan dengan satu pendidikan sahaja.

“Kerana kesilapan ahli politik dahulu yang membiarkan sistem pendidikan ‘dilacurkan’ oleh mereka yang bersifat mementingkan diri. Sudahlah UEC ini berkiblatkan luar negara bahkan bodoh sombongnya tidak mahu pula duduk bersama dalam satu sistem pendidikan.

“Dengan hidung tidak mancung pipi tersorong-sorong pula mahu memperjuangkan nasib mereka ini untuk masuk ke dalam sistem kerajaan apabila mahu masuk universiti dan bila minta pekerjaan nanti,” katanya ketika menjadi panel Agenda Pertiwi malam ini.

Hazwan mengakui tidak terkejut berhubung dakwaan usaha mengiktiraf UEC susulan tuntutan pihak tertentu dari pembangkang yang mengenakan beberapa syarat ketat untuk memberikan sokongan Perjanjian Keyakinan & Bekalan (CSA – Confidence & Supply Agreement) kepada pihak kerajaan.

Katanya, gerakan seperti ini sudah dimulakan ketika pemerintahan Tun Dr Mahathir Mohamad malah dalam Barisan Nasional (BN) juga telahpun membuka ruang untuk UEC diterima dan diiktiraf dalam negara.

“Bahkan kalau kita lihat malam sebelum Pilihan Raya Umum ke-14 (PRU14), Datuk Seri Najib Razak berulang kali menyatakan akan mengiktiraf UEC dan meletakkan ia dalam manifesto BN.

“Selain itu, pemerintahan selama 22 bulan PH-DAP memang wujud usaha sangat terancang dan agresif dalam memastikan tuntutan UEC ini yang dipelopori oleh gerakan Dong Jiao Zong untuk diiktiraf dalam negara kita,” katanya.


Ahli Parlimen Israel ceroboh Masjid al-Aqsa

BAITULMAQDIS, 29 Syaaban 1443H, Jumaat – Ahli Parlimen Israel berhaluan kanan, Itamar Ben Gvir menceroboh masuk ke perkarangan Masjid al-Aqsa di Baitulmaqdis Timur dengan perlindungan ketat polis negara pengganas.

Ben-Gvir menyerbu tapak itu selepas polis Israel bersetuju membenarkannya melawat kompleks itu menjelang bulan Ramadan, yang akan bermula minggu ini.

Dalam satu kenyataan, Jabatan Wakaf Islam menyatakan Ben-Gvir menyerbu tapak itu melalui kompleks pagar Maghribi di bawah perlindungan polis Israel.

“Seorang wanita Palestin telah ditahan oleh tentera Israel di kawasan Bab Al-Asbat (Pintu Singa), di utara masjid,” katanya.

Pada 2003, kerajaan Israel secara unilateral membenarkan peneroka haram menyerbu kompleks Masjid al-Aqsa, walaupun mendapat bantahan daripada Jabatan Wakaf Islam, yang menyelia tapak suci di Baitulmaqdis.

Sejak itu, polis Israel membenarkan peneroka Yahudi, kecuali pada Jumaat dan Sabtu, menyerbu tapak itu pada waktu pagi dan selepas solat Zohor.

Kebimbangan semakin meningkat bahawa lawatan peneroka ke perkarangan ketika cuti Paskah Yahudi – yang bertepatan dengan minggu ketiga Ramadan – boleh menyebabkan konfrontasi antara penduduk Palestin dan polis Israel. – Agensi


OIC kecam Israel berterusan roboh rumah Palestin

ANKARA, 24 Rabiulawal 1442H, Selasa – Pertubuhan Kerjasama Islam (OIC) mengecam pemusnahan kediaman Palestin di Tebing Barat diduduki, yang mengakibatkan ramai penduduk kehilangan tempat tinggal.

Dalam satu kenyataan, pertubuhan itu berkata, tindakan berkenaan adalah sebahagian usaha negara haram Israel bagi pembersihan etnik di wilayah Palestin.

Menegaskan bahawa tindakan biadab Israel melanggar undang-undang antarabangsa dan resolusi Pertubuhan Bangsa-Bangsa Bersatu (PBB), OIC turut menggesa masyarakat dunia memberi tekanan lebih besar kepada Tel Aviv bagi menghentikan pelanggaran serta kezaliman di seluruh wilayah Palestin yang diduduki.

“Tidak mungkin akan berlaku perdamaian setelah apa yang terjadi meskipun negara Arab berusaha melakukan penyelesaian antara dua pihak (Palestin dan Israel), selain meminta Baitulmaqdis dijadikan ibu negara Palestin,” tegasnya.

Minggu lalu, jentolak Israel merobohkan penempatan di sebuah kampung Badwi dekat Tubas di Lembah Jordan, mengakibatkan hampir 80 penduduknya kehilangan tempat tinggal.

Rejim pengganas Israel memberi alasan bahawa pemusnahan penempatan itu kononnya dibina secara haram di kawasan yang digunakan untuk latihan ketenteraaan.

Kira-kira 73 warga Palestin, termasuk 41 kanak-kanak, dipindahkan ketika rejim Zionis merobohkan kediaman dan memusnahkan barangan milik mereka. – Agensi


Sorok minyak peket subsidi, KPDNHEP serbu kilang di Sikamat

SEREMBAN, 7 Zulhijjah 1443H, Khamis – Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan, hari ini menyerbu sebuah kilang memproses makanan di Sikamat selepas disyaki menyorok minyak masak peket bersubsidi.

Ketua Pegawainya, Abd Muis Shamsudin berkata, pihaknya menemui 612 kilogram (kg) minyak masak peket bersubsidi dalam pemeriksaan tersebut.

“Anggota penguat kuasa kami menjalankan pemeriksaan menerusi Ops ATM dan Ops Anti Sorok di sebuah kilang memproses makanan di Sikamat dan menemui sebanyak 612 kg minyak masak peket bersubsidi (1 kg) serta 5 tong minyak masak (17 kg) di dalam premis berkenaan.

“Hasil pemeriksaan lanjut mendapati premis tidak mempunyai sebarang kebenaran untuk menyimpan minyak masak di premisnya,” katanya dalam satu kenyataan, hari ini.

Beliau berkata, premis itu disyaki melakukan kesalahan mengikut Akta Kawalan Bekalan 1961 dan kesemua minyak disita untuk tujuan siasatan lanjut.

“Nilai keseluruhan rampasan dianggarkan berjumlah RM1,655,” katanya.

Dalam pada itu, Abd Muis berkata, pihaknya akan terus menjalankan operasi seumpama itu bagi membanteras dan menggempur aktiviti menyorok barang kawalan.

Ia juga bagi memastikan keberadaan bekalan terutama barang makanan negara sentiasa mencukupi serta mudah diperoleh pengguna pada harga berpatutan.

“Pengguna yang mempunyai sebarang maklumat berhubung salah laku peniaga diminta menyalurkan aduan yang lengkap kepada KPDNHEP melalui saluran WhatsApp 019-2794317 atau 019-848 8000,” katanya.


Kerajaan tetap beri subsidi bagi kos haji

KOTA BHARU, 11 Safar 1443H, Sabtu – Kerajaan memberi jaminan subsidi mengerjakan haji akan dikekalkan meskipun kemungkinan berlaku peningkatan kos di masa hadapan, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Bagaimanapun, beliau berkata kos sebenar bagi mengerjakan haji belum diputuskan dan akan dibincangkan yang diharap tidak membebankan bakal haji.

Katanya kemungkinan peningkatan kos agak munasabah berdasarkan situasi semasa, namun percaya subsidi oleh kerajaan akan diteruskan.

“Dulu kos haji kira-kira RM24,000 tetapi kerajaan hanya mengutip sekitar RM9,980 dan selebihnya kerajaan tanggung.

“Sekarang kos meningkat terutamanya pada pasca pandemik (COVID-19) dengan perbelanjaan di luar negara juga meningkat,” katanya kepada pemberita selepas Majlis Penyampaian Sumbangan Pelajar Baharu Institut Pengajian Tinggi Parlimen Pengkalan Chepa, di sini hari ini.

Ahmad Marzuk yang juga Ahli Parlimen Pengkalan Chepa berkata kerajaan memperuntukkan antara RM400 juta dan RM500 juta bagi subsidi haji tetapi kini perlu melihat situasi semasa.

“Biasanya bila hampir tiba musim haji akan keluar kos sebenar dan jemaah akan dimaklum lebih awal.

“Kita juga tahu kos haji sejak sekian lama tidak dinaikkan kerana waktu itu berdasarkan kepada kemampuan serta kedudukan kewangan kerajaan. Sekarang situasi ekonomi sudah berubah malah perbelanjaan di Arab Saudi juga meningkat,” katanya. – Bernama


Pengundi AS anggap Joe Biden ‘terlalu tua’ kekal presiden

WASHINGTON, 10 Syaaban 1444H, Jumaat – Majoriti pengundi berdaftar di Amerika Syarikat (AS) menganggap Joe Biden, 81, tidak lagi sesuai untuk memegang jawatan presiden untuk penggal kedua.

Tinjauan baharu itu mendedahkan bahawa Biden tidak kompeten memerintah AS atas faktor usia.

Hampir 7 daripada 10 pengundi berdaftar berkata, presiden itu ‘terlalu tua untuk satu penggal lagi,’ menurut tinjauan pendapat Yahoo News.

Menurut tinjauan, 68 peratus daripada pengundi berdaftar berkata, Biden telah melepasi umur kelayakan untuk satu penggal lagi.

Selain itu, hampir 50 peratus daripada Demokrat yang mengambil bahagian dalam tinjauan bersetuju bahawa usia tua Biden adalah masalah serius.

Biden adalah presiden tertua dalam sejarah AS dan dia akan berusia 86 tahun menjelang akhir penggal kedua jika memenangi pemilihan semula pada 2024.

Tinjauan yang dijalankan antara 23 Februari hingga 27 Februari ke atas 1,516 orang dewasa AS, menunjukkan kesan negatif dan kebimbangan yang wujud dalam masyarakat mengenai usia Biden dan bagaimana ia akan menjejaskan proses membuat keputusan serta prestasi keseluruhannya jika dipilih semula sebagai presiden pada 2024.

Majoriti pengundi Demokrat berkata, Biden tidak sepatutnya bertanding di Rumah Putih pada 2024.

Tinjauan sebelum ini yang dijalankan pada bulan Disember mendapati hampir 60 peratus pengundi berdaftar di AS menyatakan kebimbangan serius terhadap kecergasan mental Biden, merujuk sikap Biden yang kerap kelihatan keliru di khalayak ramai.

Biden telah beberapa kali menyatakan hasratnya untuk kekal sebagai presiden AS dan menjalani penggal kedua.

Bagaimanapun, setakat ini penyandangnya masih belum membuat sebarang pengumuman rasmi berhubung perkara itu.

Sementara itu, kebanyakan rakyat Amerika tidak berpuas hati dengan prestasinya, terutamanya berkaitan ekonomi.

Menurut Jabatan Buruh AS, kadar inflasi tahunan meningkat kepada 8.6 peratus pada bulan Mei, menghancurkan sebarang kelegaan daripada inflasi yang melambung tinggi.

Biden mengakui bahawa inflasi AS boleh bertahan ‘untuk sementara waktu’ kerana percubaan untuk menurunkan inflasi yang melambung tinggi dan kos sara hidup tidak membuahkan hasil, dan setakat ini terbukti tidak berkesan.

Selepas gagal, pentadbiran akhirnya mengalihkan tanggungjawab membendung inflasi kepada Rizab Persekutuan. – Agensi


Ketua balai antara 8 ditahan berhibur di balai polis

KUALA LUMPUR, 11 Zulhijjah 1442H, Rabu – Seorang ketua balai adalah antara empat anggota polis yang ditahan kerana berhibur di sebuah balai polis di Kajang dekat sini petang semalam.

Pengarah Jabatan Integriti dan Pematuhan Standard (JIPS) Ibu Pejabat Polis Bukit Aman Datuk Azri Ahmad berkata selain anggota polis itu, empat wanita tempatan turut ditahan dalam serbuan pada kira-kira 6 petang itu.

“Saya mengesahkan JIPS Bukit Aman ada membuat serbuan di sebuah balai polis di daerah Kajang petang semalam.

“Semua lapan individu yang ditahan berumur lingkungan 21 hingga 54 tahun, mereka disiasat kerana melanggar prosedur operasi standard (SOP) kawalan pergerakan dalam Pelan Pemulihan Negara (PPN) manakala empat anggota polis yang terlibat turut berdepan tindakan tatatertib,” katanya ketika dihubungi hari ini.

Bernama difahamkan dalam serbuan semalam, empat anggota polis berpangkat Sub Insp, dua Koperal dan seorang Koperal Sokongan bersama empat wanita ditahan ketika sedang berhibur di dalam bilik khas di balai polis berkenaan.

Difahamkan dalam serbuan oleh JIPS Bukit Aman itu, polis turut merampas antaranya beberapa botol air disyaki air ketum, botol minuman keras, pembesar suara, lampu disko, mikrofon dan televisyen.

Ketika serbuan dilakukan, difahamkan juga bilik itu dalam keadaan gelap dengan lampu disko berputar dan sekumpulan lelaki serta wanita menari dan berkaraoke.

Sementara itu, Azri berkata tindakan pegawai, anggota dan orang awam terbabit yang berhibur di sebuah bilik di balai polis adalah menyalahi SOP COVID-19.

Beliau berkata pihaknya tidak akan berkompromi dan tindakan tegas akan diambil terhadap mana-mana anggota yang melanggar SOP yang digariskan kerajaan.

Siasatan lanjut masih dijalankan, katanya sambil memberitahu JIPS menjalankan siasatan berhubung salah laku dan tatatertib manakala yang lain diserahkan kepada bahagian-bahagian berkenaan untuk siasatan dan tindakan lanjut. – Bernama


Kerajaan akan dianggap ‘langgar’ Perlembagaan jika iktiraf UEC

BANGI, 6 Safar 1443H, Isnin – Kerajaan dianggap ‘melanggar’ Perlembagaan sekiranya khabar angin mengenai usaha mengiktiraf Sijil Peperiksaan Bersepadu (UEC) – sukatannya berkiblatkan Taiwan dan bercanggah Dasar Pendidikan – adalah benar.

Terdahulu, portal media tempatan, Samudera.my yang memetik sumber dalaman melaporkan bahawa UEC – yang selama ini menjadi subjek kontroversi – bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus Bahasa Melayu dan subjek Sejarah.

Tindakan ini menurut sumber ialah berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan Perjanjian Keyakinan & Bekalan (CSA – Confidence & Supply Agreement) kepada pihak kerajaan pada 14 September 2021.

Presiden BERJASA, Ustaz Haji Zamani Ibrahim menegaskan, Perlembagaan Persekutuan mesti menjadi ‘tiang seri’ kepada penyatuan bangsa nasional.

Justeru, beliau mengajak rakyat bijak memilih pemimpin yang mampu mendaulatkan Perlembagaan negara dan bukan sekadar retorik semata-mata.

“Sebab itu saya ingatkan kita mesti cerdik (memilih) pemimpin bagaimana yang benar-benar mendaulatkan Perlembagaan atau hanya mampu bercakap untuk mendaulatkan Perlembagaan tetapi UEC diiktiraf.

“Atau mampu bercakap mendaulatkan Perlembagaan pada masa yang sama sekolah vernakular dapat laluan yang luas sehingga mereka (pelajar) boleh diberikan peluang bekerja di negara kita. Ini kita rasakan sudah melanggar Perlembagaan,” katanya.

Beliau berkata demikian ketika menjadi panel wawancara BERJASA bertajuk Malaysia vs Palestin: Siapa lebih merdeka? yang disiarkan secara langsung di akaun Facebook BERJASA malam tadi.

Wawancara itu turut disertai Pemimpin Kanan Pergerakan Perjuangan Islam Palestin (Hamas), Syeikh Osama Hamdan.

Dalam perkembangan lain, Ustaz Zamani meminta rakyat memilih pemimpin yang mampu memikul tanggungjawab untuk membawa negara ke persada yang hebat sehingga menjelmakan semula kegemilangan satu ketika dahulu.

“Dan ini mesti diterajui oleh pemimpin pemimpin yang berwibawa, beragenda, sangat luas jangkauan pandangannya bukan sekadar untuk mendapat dan merebut kuasa.

“Pemimpin sebegini adalah pemimpin yang kita perlu tolak kerana mereka tidak berpandangan jauh dan mereka ini hanyalah pemimpin yang kering idea.

“Mereka tahu nak kerusi, dapat kuasa dan nak kaya, ke mana negara nak dibawa, mereka tidak ada agenda,” katanya.


UMNO pecat empat ahli tanding tiket parti lawan

BANGI, 12 Rabiulakhir 1444H, Isnin – UMNO menggugurkan empat ahlinya yang didapati mencalonkan diri bagi bertanding mewakili parti lawan pada Pilihan Raya Umum Ke-15 (PRU15) selepas proses penamaan calon, Sabtu lalu.

Empat ahli berkenaan adalah Datuk Zahidi Zainul Abidin yang bertanding sebagai calon Bebas bagi kawasan Padang Besar, Datuk Seri Shahidan Kassim (Parlimen Arau), Datuk Seri Ismail Abd Muttalib (Parlimen Maran) dan Datuk Azhar Ahmad bagi kerusi Dewan Undangan Negeri (DUN) Kuala Perlis.

Setiausaha Agung UMNO, Datuk Seri Ahmad Maslan dalam kenyataan berkata, pengguguran keahlian keempat-empat pemimpin berkenaan adalah selaras dengan Fasal 20.11 Perlembagaan parti itu.

Fasal itu jelas menyebut, seseorang ahli yang menang bertanding dan meninggalkan parti atau bertanding sebagai calon bebas atau parti lawan dalam pilihan raya Dewan Rakyat dan DUN akan gugur keahlian dengan sendirinya.

“Dengan pengguguran keahlian ini, jawatan mereka di peringkat UMNO Bahagian akan dipangku oleh Timbalan Ketua UMNO Bahagian yang berkenaan.

“UMNO juga ingin menegaskan, beberapa ahli lain termasuk mereka yang dilihat mengiringi keempat-empat calon berkenaan semasa proses penamaan calon yang boleh disifatkan sebagai menyokong calon parti lawan kini sedang dalam proses siasatan sebelum tindakan lanjut diambil,” katanya.


Dakwaan Balai Polis Sungai Petani ditutup tak benar

ALOR SETAR, 17 Safar 1442H, Isnin – Ibu Pejabat Polis Daerah (IPD) Kuala Muda hari ini menafikan dakwaan bahawa Balai Polis Sungai Petani ditutup berikutan kes COVID-19 seperti yang dimuat naik oleh seorang individu di laman media sosialnya.

Ketua Polis Daerah Kuala Muda ACP Adzli Abu Shah berkata, dakwaan pemilik Facebook bernama Mohd Faiz Basri bahawa balai itu ditutup sementara ekoran 32 kakitangannya disaring dan kini dikuarantin adalah tidak benar.

“Balai polis itu masih beroperasi seperti biasa walaupun 18 anggota yang bertugas di situ telah menjalani saringan oleh Kementerian Kesihatan Malaysia. Kesemua mereka kini menjalani kuarantin di kediaman masing-masing dan kawasan balai telah disanitasi bagi mencegah penularan wabak COVID-19.

“Satu laporan telah dibuat terhadap pemilik akaun Facebook berkenaan yang tidak bertanggungjawab menyebarkan berita palsu,” menurutnya dalam kenyataan hari ini.

Katanya, polis akan mengambil tindakan mengikut lunas undang-undang di bawah Seksyen 233 Akta Komunikasi dan Multimedia 1998 terhadap individu yang menyalahgunakan kemudahan rangkaian sehingga boleh memudaratkan keharmonian masyarakat terutama penduduk di daerah Kuala Muda.

Beliau menasihati masyarakat agar bertanggungjawab, beretika dan berhemah semasa menggunakan media sosial demi kesejahteraan semua pihak selain melaporkan kepada pihak berkuasa sekiranya menerima atau mengesan sebarang kenyataan yang meragukan. – Bernama


Syamsul Yusof sokong kelab komedi babit persembahan hina Islam ditutup

BANGI, 14 Zulhijjah 1443H, Khamis – Pengarah filem, Syamsul Yusof kini menyokong sepenuhnya penutupan Crackhouse Comedy Club yang terpalit beberapa insiden didakwa menghina agama dan bangsa, baru-baru ini.

Beliau berkata, kenyataan tersebut dibuat selepas benar-benar memahami keadaan sebenar yang terjadi.

“Setelah jelas keadaan sebenar, dengan bukti dan fakta, saya sokong penuh kelab ini ditutup. Jangan kamu sesekali pernah terfikir menghina Islam. Lailahaillallah Muhammadarrasulullah,” katanya menerusi  status terbaharu dalam Instagram.

Sebelum ini, Pengarah Filem Mat Kilau: Kebangkitan Pahlawan itu berpandangan bahawa penutupan premis yang terletak di Taman Tun Dr Ismail, Kuala Lumpur masih boleh dibincangkan.

“Mungkin saya tidak sependapat tentang cadangan untuk menutup terus Crackhouse Comedy Club dan masih boleh dibincangkan.

“Namun, amaran keras dan undang-undang harus diperketat,” katanya.

Bagaimanapun, semalam, Syamsul hadir di Ibu Pejabat Polis Daerah (IPD) Brickfields bersama Pengerusi Semboyan Malaysia, Yusuf Azmi; pelawak, Sharol Shiro dan beberapa penyokong serta ahli Semboyan Malaysia untuk membuat laporan terhadap pemilik kelab berkenaan.

“Isu ini harus diteliti. Ianya berbalik kepada pemimpin balik, dan harus dipandang serius. 10 jari saya memohon maaf, tetapi agama rasmi di negara ini adalah agama Islam.

“Saya tak tahu kenapa ada orang yang kurang senang dengan agama ini. Dalam filem Mat Kilau sekali pun begitu, saya mengangkat semangat nasionalisme dan semangat jati diri Melayu. Tidak menghentam mana-mana kaum. Malahan filem ini ditonton oleh kaum India, kaum Cina yang menyukai filem ini.

“Mungkin kerana mesej filem ini terlalu kuat, ada pihak atau golongan mula rasa kurang senang. Saya percaya apa yang kita lihat hari ini, di video tular itu bukan kali pertama. Saya percaya dah banyak.

“Jadi perkara ini harus berhenti di sini,” tegasnya.


Jangan undi pemimpin cair identiti Islam

BANGI, 5 Rabiulakhir 1444H, Isnin – Timbalan Presiden BERJASA, Datuk Mohd Rosli mengingatkan rakyat supaya bijak memilih pemimpin pada Pilihan Raya Umum ke-15 (PRU15) nanti.

“Jangan berikan undi anda kepada pemimpin yang cair jati diri asal mereka, hanyut dan lemas dengan budaya luar,” katanya.

Beliau berkata demikian merujuk kepada situasi di Arab Saudi berhubung sambutan pesta hantu Halloween – yang mana dianjurkan meskipun acara itu bertentangan Islam.

Kesal dengan penganjuran itu, Ramli menyifatkan perayaan yang berlangsung pada Khamis dan Jumaat lalu satu tamparan besar kepada imej negara Islam.

Serentak itu, beliau menggesa rakyat mempertahankan leluhur budaya ketimuran negara supaya tidak dinodai oleh budaya luar.

“Allahuakbar. Apa yang berlaku masa perayaan Halloween di Riyadh, Saudi adalah tamparan besar kepada imej negara Islam.

“Negara kita Malaysia adalah negara Islam. Jangan sampai berlaku benda yang sama nanti,” katanya dalam kenyataan di Facebook beliau, hari ini.

Sambutan secara besar-besaran di Riyadh Boulevard, Arab Saudi bukan sahaja mendatangkan kejutan bahkan memberi tamparan besar kepada umat Islam khususnya.

Walhal, negara penjaga dua kota suci umat Islam itu pernah mengharamkan sambutan – yang popular di negara-negara Barat dan disambut pada 31 Oktober setiap tahun – yang jelas menyalahi hukum agama.


Palestin tuntut Israel kembalikan tanah milik mereka

RAMALLAH, 22 Zulhijjah 1443H, Jumaat – Palestin mengutuk sekeras-kerasnya jenayah perang dan rampasan tanah yang berterusan oleh penjajah haram Israel.

Ini termasuk tindakan rejim Zionis memperluaskan penempatan haram sehingga menafikan hak seluruh rakyat Palestin.

Kementerian Luar Negeri dan Ekspatriat Palestin dalam satu kenyataan berkata, Israel bertanggungjawab sepenuhnya terhadap perluasan penempatan haram dan aktiviti jenayah serta keganasan membabitkan puak pelampau penceroboh termasuk kumpulan yang dipanggil ‘Nachala’.

“Kecurian tanah adalah projek nasional Israel yang dijalankan oleh setiap cabang kerajaan Israel dan difasilitasi oleh pegawai Israel. Ia adalah jenayah yang dibenarkan oleh negara itu.

“Pada awalnya hanya menjadi minoriti kecil peneroka, puak pelampau seperti Nachala ini secara strategik bekerjasama dengan pegawai Israel untuk merampas tanah daripada pemiliknya yang sah – penduduk Palestin -, dan menggantikannya kepada peneroka haram,” katanya.

Kementerian berkata, di negara Palestin, tiada satu pun penempatan Israel dibenarkan, semua yang dibina adalah haram di bawah undang-undang antarabangsa.

Justeru, kementerian itu menuntut Israel dan kuasa pendudukan merobohkan binaan berkenaan dan mengembalikan tanah itu kepada pemilik Palestin yang sah.

Katanya, penjajahan Israel dan perluasan penempatan haram akan terus mengancam keamanan dan keselamatan serantau serta antarabangsa.

“Majlis Keselamatan Pertubuhan Bangsa-Bangsa Bersatu (UNSC) mesti menegakkan kewajibannya mengikut resolusi, termasuk Resolusi 2334 (2016) dan meminta pegawai Israel bertanggungjawab atas jenayah mereka.

“Begitu juga Pendakwa Mahkamah Jenayah Antarabangsa mesti mempercepatkan penyiasatannya ke atas jenayah ini,” katanya.-  Agensi


Wanita protes arahan Taliban tutup salon

KABUL, 2 Muharam 1445H, Khamis – Wanita Afghanistan mengadakan protes di jalanan sebagai membantah keputusan Taliban yang mengarahkan penutupan salon kecantikan di negara tersebut.

Mereka berkumpul di bandar Kabul sambil menjerit menuntut keadilan kerana hak mereka semakin tertindas.

Pengawal Taliban kemudian memberi tindak balas dengan melepaskan bom tangan dan semburan air ke arah kumpulan wanita terbabit.

Hak wanita di Afghanistan semakin tertindas dari masa ke semasa sejak Taliban mengambil alih pentadbiran negara, Ogos 2021.

Sejak 2 Julai lalu, Taliban mengarahkan ribuan salon kecantikan di seluruh negara itu menutup operasi.

Situasi tersebut menyebabkan lebih 60,000 pekerja kehilangan pendapatan akibat penutupan salon tanpa alasan yang kukuh.

Kali terakhir salon kecantikan di negara itu ditutup ketika Taliban memerintah antara 1996 dan 2001.

Bagaimanapun selepas Taliban kembali berkuasa dua tahun lalu, mereka kekal beroperasi tetapi pintu utama salon sering ditutup dan disembur pihak berkuasa Taliban.

Wanita Afghanistan kini semakin tertekan selepas hak mereka disekat selain menghad mereka keluar bersendirian .

Meskipun tindakan berkenaan dikecam masyarakat antarabangsa namun Taliban masih meneruskan sekatan sehingga hari ini. – Agensi


Bayi lelaki ditemukan di kawasan pembuangan sampah

KOTA KINABALU, 30 Safar 1443H, Khamis – Seorang bayi lelaki cukup sifat dipercayai baru dilahirkan ditemukan di kawasan pembuangan sampah di Taman Indah Permai berhampiran sebuah pasar raya.

Bayi itu ditemukan orang awam yang melintas di kawasan itu kira-kira 7 malam semalam sebelum bertindak menghubungi pihak berkuasa untuk tindakan lanjut.

Pemangku Ketua Polis Daerah Kota Kinabalu Supt George Abd Rakman ketika dihubungi mengesahkan kejadian berkenaan dan kes disiasat mengikut Seksyen 317 Kanun Keseksaan kerana kesalahan membuang bayi.

“Polis yang tiba di lokasi kejadian menjalankan siasatan dan bayi terbabit diserahkan kepada petugas kesihatan untuk tindakan selanjutnya…siasatan masih dilakukan terutama bagi mengesan suspek terlibat,” katanya di sini.

Beliau berkata bayi itu kemudiannya dihantar ke Hospital Wanita dan Kanak-Kanak Likas untuk rawatan lanjut dan meminta orang ramai yang mempunyai maklumat mengenai kejadian itu supaya menghubungi pihak polis.


Percubaan menormalisasi jenayah memikat isteri orang

DI tengah-tengah keghairahan sebahagian rakyat Malaysia ‘berkabung’ atas kematian seorang permaisuri sebuah empayar yang pernah menjajah dan menjarah sebahagian dunia satu masa dahulu (yang merupakan simbol kepada kezaliman dan keangkuhan serta masih lagi ‘dipuja’ oleh para pentaksubnya), satu berita yang lebih penting telah terlepas dari radar keprihatinan masyarakat.

Berita ini adalah mengenai seorang bekas anggota polis yang telah memfailkan permohonan ke Mahkamah Rayuan mengenai pensabitan satu pendakwaan ke atas beliau.

Apa yang peliknya tentang permohonan ini?

Beliau memfailkan permohonan bagi mendapatkan deklarasi bahawa kesalahan memikat wanita yang sudah berkahwin dengan niat melakukan persetubuhan terlarang (di bawah Seksyen 498 Kanun Keseksaan) adalah bercanggah dengan Perlembagaan.

Seksyen 498 Kanun Keseksaan memperuntukkan –

Barang siapa membawa atau memilkat pergi mana-mana perempuan yang menjadi dan yang dia ketahui, atau ada sebab mempercayai, sebagai isteri mana-mana lelaki lain, daripada lelaki itu, atau daripada mana-mana orang yang bertanggungan menjaga perempuan itu bagi pihak lelaki itu, dengan niat supaya perempuan itu boleh melakukan persetubuhan yang ditegah dengan mana-mana orang, atau barang siapa menyembunyikan, atau menahan dengan niat itu seseorang perempuan tersebut, hendaklah dihukum dengan pemenjaraan selama tempoh yang boleh sampai dua tahun, atau dengan denda, atau dengan kedua duanya.

Alasan bekas anggota polis itu mudah:

Seksyen 498 Kanun Keseksaan itu kononnya menyekat kebebasan peribadinya dan hanya mendiskriminasikan lelaki!

Peruntukan Perlembagaan yang digunakan sebagai hujah sokongan ialah Perkara 5 (1) dan 8 (1) Perlembagaan Persekutuan.

Perkara 5. Kebebasan diri
(1) Tiada seorang pun boleh diambil nyawanya atau dilucutkan kebebasan dirinya kecuali mengikut undang-undang.

Perkara 8. Kesamarataan.
(1) Semua orang adalah sama rata di sisi undang-undang dan berhak mendapat perlindungan yang sama rata di sisi undang-undang.

Saya tidak ingin menyentuh tentang merit atau kekuatan rayuan pihak tertuduh ini kerana permohonan ini belum dibicarakan lagi.

Yang lebih menggusarkan ialah bagaimana jenayah memikat seorang isteri yang masih bersuami cuba dinormalisasikan sebagai satu pelanggaran terhadap kebebasan peribadi dan pencabulan hak asasi dan diskriminasi terhadap lelaki!

Bagaimanakah keadaan sebuah institusi rumahtangga nanti apabila mana-mana orang asing atau pihak ketiga begitu gampang cuba merosakkan keharmonian rumahtangga sepasang suami isteri dengan rasa tidak bersalah atau berdosa?

Saya berpandangan bahawa mesej tersirat yang ingin disampaikan melalui permohonan ini (sekiranya berjaya) ialah tidak mengapa bagi seseorang lelaki cuba merosakkan hubungan sepasang suami isteri, tidak mengapa kalau lelaki tersebut “meruntuhkan” institusi keluarga yang terhormat, tidak mengapa untuk mempermainkan maruah seorang wanita yang bergelar isteri dan tidak mengapa melakukan jenayah yang mensasarkan isteri orang … kerana perbuatan tersebut akan dilindungi undang-undang!

Dalam keadaan segelintir masyarakat (termasuk umat Islam) semakin galak untuk mencabar kedaulatan Syari’at Islam dan melonggarkan ikata-ikatan Islam dari tubuh umat dan bangsa, kita kini berhadapan dengan satu lagi percubaan untuk melakukan jenayah terhadap wanita dengan berselindung di sebalik hujah songsang hak asasi, kebebasan dan diskriminasi terhadap diri si penjenayah tersebut.

Memandangkan rayuan telah difailkan, adalah menjadi harapan kita supaya Mahkamah tidak meraikan percubaan untuk menormalisasikan perbuatan jenayah atau membuka ruang dan peluang kepada percubaan-percubaan serupa demi menyelamatkan masyarakat dari dijangkiti virus kesongsangan ini.

Kita bimbang sekiranya mahkamah membenarkan rayuan untuk menormalisasikan perbuatan jenayah atas hujah hak asasi dan kebebasan individu serta diskriminasi, maka tidak ada lagi yang akan menghalang 1001 perbuatan-perbuatan yang diklasifikasikan sebagai jenayah dari diterima sebagai sesuatu yang normal bagi masyarakat dan rakyat.

Dunia Barat telah menghalalkan perbuatan liwat, seks dengan binatang, pembedahan/penukaran jantina, zina secara terang-terangan, penukaran agama secara bebas dan ada yang malah telah memaksakan pembelajaran seks sejak peringkat tadika lagi.

Adakah kita bersedia melemparkan sistem nilai, budaya, jati diri dan kerangka pemikiran Islam/Ketimuran kita hanya untuk memuaskan kehendak segelintir individu yang terlalu kemaruk dengan amalan-amalan yang bertunjangkan ideologi kufur, hawa nafsu dan sistem nilai kehaiwanan bertopengkan hak asasi dan kebebasan individu?

Sebelum ini umat Islam telah digemparkan dengan percubaan bertaliarus untuk menormalisasikan amalan LGBT, murtad dan seumpamanya yang didokong oleh aktivis-aktivis hak asasi dan penggerak fahaman liberal. Gerakan ini tidak segan silu cuba memaksakan agenda mereka secara halus melalui sistem slogan kesamarataan dan kebebasan yang kononnya diiktiraf oleh Perlembagaan.

Percubaan terkini yakni untuk menghapuskan ciri-ciri jenayah daripada percubaan memikat isteri orang merupakan satu lagi usaha untuk menjayakan agenda liberal dan menormalisasikan perbuatan memporakporandakan ikatan perkahwinan dan institusi kekeluargaan. Permohonan serupa ini sudah tentu dialu-alukan oleh pihak-pihak yang tidak mahu negara atau undang-undang campur tangan untuk menyekat kebebasan melakukan jenayah.

Sekali lagi, kita menaruh harapan yang tinggi supaya mahkamah dan sistem kehakiman negara menolak permohonan toksik di atas demi memelihara tunjang akhlak yang dihayati oleh masyarakat selama ini.

Mohd Luttfi Abd Khalid
Pengerusi iPeguam/Pemerhati politik


Tertekan pedal minyak, remaja rempuh pelanggan medan selera

MELAKA, 10 Safar 1445H, Ahad – Gara-gara tertekan pedal minyak, seorang remaja berusia 16 tahun secara tidak sengaja merempuh pelanggan di Medan Selera Tanjung Kling di sini, petang semalam.

Ketua Polis Daerah Melaka Tengah, ACP Christopher Patit berkata, dalam kejadian 2.43 petang itu, kereta Toyota Avanza dikendalikan remaja terbabit turut melanggar kereta Proton Suprima S yang diparkir bersebelahan.

“Sebelum kejadian itu, remaja berkenaan diarahkan ibunya untuk memanaskan enjin kereta sebelum tertekan pedal minyak dan menukar gear kereta berkenaan pada mode mengundur.

“Akibat tindakan itu, kereta berkenaan telah mengundur secara mengejut lalu melanggar kereta yang diparkir bersebelahannya selain turut merempuh pelanggan yang sedang makan di medan selera terbabit,” katanya dalam kenyataan di sini hari ini.

Beliau berkata, kemalangan itu menyebabkan Proton Suprima S tersebut mengalami kerosakan pada pintu dan cermin kereta namun pemandu kereta itu serta remaja tersebut tidak mengalami kecederaan.

Bagaimanapun, katanya pihak polis tidak mengetahui jumlah atau keadaan pelanggan yang terlibat dalam rempuhan itu kerana tiada laporan dibuat.

Christopher berkata, kes disiasat di bawah Seksyen 43(1) Akta Pengangkutan Jalan 1987 kerana memandu secara tidak cermat sehingga menyebabkan kemalangan jalan raya.

Hari ini, satu video berdurasi 21 saat tular di media sosial, memaparkan sebuah kereta Toyota Avanza melanggar kereta diparkir bersebelahan sebelum mengundur secara laju dan merempuh pelanggan termasuk kanak-kanak dan bayi di medan selera itu.- Bernama


Agong dibenarkan keluar IJN hari ini

KUALA LUMPUR, 25 Jamadilakhir 1443H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah dibenarkan keluar dari Wad Diraja Institut Jantung Negara (IJN) di sini, hari ini.

Datuk Pengelola Bijaya Diraja Datuk Indera Ahmad Fadil Shamsuddin ketika dihubungi Bernama mengesahkan, Seri Paduka dibenarkan keluar dari IJN pada 11.30 pagi ini setelah selesai menjalani pemeriksaan kesihatan dan rawatan susulan sejak Sabtu lepas.

Pada Ahad, Ahmad Fadil menerusi satu kenyataan memaklumkan pemeriksaan kesihatan dan rawatan susulan itu adalah berkaitan rawatan intervensi pada sendi-sendi lutut dan buku lali yang dijalani oleh Seri Paduka di IJN pada 24 September lepas.

Menurutnya intervensi itu dibuat setelah Imbasan Pengimejan Resonans Magnetik (MRI) menunjukkan kecederaan pada sendi-sendi lutut dan buku lali Al-Sultan Abdullah ketika bersukan. – Bernama


Kadar kemasukan hospital akibat Omicron rendah berbanding Delta: Kajian

LISBON, 3 Rejab 1443H, Sabtu – Risiko kemasukan ke hospital adalah 75 peratus lebih rendah bagi individu yang dijangkiti varian Omicron COVID-19 berbanding Delta, lapor agensi berita Xinhua.

Individu yang dijangkiti Omicron, secara purata, mempunyai kadar kesembuhan lebih cepat dan risiko kematian lebih rendah, menurut kajian Lembaga Pengarah Perkhidmatan Kesihatan Portugis (DGS) dan Institut Kesihatan Nasional Doutor Ricardo Jorge (INSA).

Faktor risiko menurut kajian itu adalah benar “tanpa mengira umur, jantina dan status vaksinasi pesakit”, dan juga tidak dipengaruhi sama ada individu berkenaan sebelum ini pernah dijangkiti COVID-19 atau tidak.

Penyelidikan itu dijalankan ke atas mereka yang tinggal di Portugal pada Disember 2021.

Bagaimanapun, pengkaji memberi amaran bahawa Omicron mempunyai keupayaan yang lebih besar menentang vaksinasi, dan menjadikannya sangat mudah merebak dan ini menjelaskan angka kes jangkitan yang tinggi.

Portugal telah mencatatkan lebih 47,199 kes baharu COVID-19 dan 50 lagi korban dalam tempoh 24 jam lepas, serta mengorbankan nyawa 20,127 orang sejak tercetusnya wabak itu. – Bernama


Virus cacar monyet merebak di Eropah, WHO adakan mesyuarat tergempar

GENEVA, 20 Syawal 1443H, Sabtu – Pertubuhan Kesihatan Sedunia (WHO) bersedia mengadakan mesyuarat tergempar mengenai wabak virus Monkey Pox (cacar monyet), yang kini sudah merebak di benua Eropah.

Pihak berkuasa kesihatan beberapa negara sedang bekerjasama dengan WHO untuk memberikan maklumat mengenai cara virus yang jarang berlaku itu merebak di negara yang berbeza, selepas tidak dapat mencari kaitan antara kes awal.

Jerman menyifatkannya sebagai wabak terbesar di Eropah, kes kini disahkan di sekurang-kurangnya lima negara, termasuk United Kingdom, Sepanyol Portugal, Jerman, dan Itali, serta AS, Kanada, dan Australia.

“Dengan beberapa kes yang disahkan di United Kingdom, Sepanyol dan Portugal, ini adalah wabak cacar monyet terbesar dan paling meluas yang pernah berlaku di Eropah,” kata perkhidmatan perubatan angkatan tentera Jerman.

Dengan pandemik COVID-19 yang masih berlarutan, ketakutan kesihatan baharu dalam bentuk jangkitan virus cacar monyet meletakkan pihak berkuasa kesihatan dalam keadaan berjaga-jaga.

Sementara itu, pakar kesihatan berkata, wabak itu tidak mungkin berubah menjadi pandemik.

“Bagaimanapun, sangat tidak mungkin wabak ini akan berpanjangan. Kes-kes itu boleh diasingkan dengan baik melalui pengesanan kenalan dan terdapat juga ubat-ubatan dan vaksin berkesan yang boleh digunakan jika perlu,” kata Fabian Leendertz, dari Institut Robert Koch.

Jangkitan virus, yang lebih biasa di Afrika barat dan tengah, pertama kali dikenal pasti pada monyet. Memandangkan ia jarang merebak di luar Afrika.

Siri kes di Eropah ini, yang melebihi seratus, telah mencetuskan kebimbangan dalam kalangan pihak berkuasa kesihatan.

Cacar monyet adalah serupa dengan cacar dan simptomnya termasuk demam, sakit kepala, bengkak nodus limfa dan ruam.

Menurut data WHO, vaksin yang digunakan untuk membasmi cacar adalah sehingga 85 peratus berkesan terhadap cacar monyet.

Kes pertama cacar monyet di Eropah telah disahkan di UK awal bulan ini.

Penyakit virus yang jarang ditemui pertama kali dilaporkan di Republik Demokratik Congo pada tahun 1970-an. – Agensi


Di mana maruah umat Islam dan Arab?

GADIS kecil Palestin ini menangis setelah rejim penjajah Israel menyerang sebuah sekolah dengan gas pemedih mata di bandar Beitunia, Tebing Barat. (Sumber: Quds News Network)

Di mana umat Islam dan Arab yang mencecah bilion orang. Sumber kekayaan lebih dari mencukupi bahkan melimpah ruah. Kekuatan tentera semakin meningkat dengan peruntukan untuk pertahanan bertambah dari tahun ke tahun. Tapi malangnya semua hanya lakonan semata-mata.

Perbarisan kemegahan pasukan tentera semasa hari kebesaran negara-negara Arab dan Islam hanya perbarisan pentomen. Tiada sebarang bantahan dari hampir keseluruhan negara-negara Islam dan Arab dengan kezaliman yang dilakukan oleh Yahudi di Palestin.

Jangan harapkan PBB dan agensi di bawahnya untuk membela umat Islam. Semua agensi antarabangsa ditubuh oleh Yahudi. Untuk membela seorang kanak-kanak di Palestin pun, umat ini pengecut dan dayus, apatah lagi untuk membebaskan Palestin dan tanah watan Islam. Pemimpin mereka lemah, umat pula pengecut. Umat Islam dan pemimpin mereka akan dihina oleh Barat dan Yahudi untuk selama-lamanya sehingga tanah Palestin dibebaskan dari penjajahan Yahudi.

Kemuliaan umat Islam akan tercapai bila tanah Palestin menjadi milik umat Islam. Begitu juga keamanan dunia tidak akan tercapai selagi mana Yahudi menguasai Palestin. Kemuncak keamanan dunia ialah apabila tanah Palestin jadi milik umat Islam. Kemuncak kejahatan dunia apabila Yahudi menguasai Palestin.

Ustaz Sharipudin Abdul Kadir
Ketua Perhubungan ISMA Kelantan